qundao/data-zh-poetry huggingface dataset:
楚原晴望
作者：魏允中
朝代：明
体裁：七言绝句

陇头晴雨绿如烟，村巷家家出种田。疑是故园三月暮，不知身在楚城边。
王别驾招饮晚香堂同谢茂秦朱尧治二山人分韵得心字
作者：魏允中
朝代：明
体裁：五言排律

节事重阳美，秋光别馆深。吏人回小径，风日澹疏林。杖过苔分润，筵开树拂阴。朋来半萍水，坐上几冠簪。漫说白衣送，还矜綵笔吟。竹烟生窈窕，花露滴萧森。清缓幽人驾，凉披傲吏襟。曲终云总遏，樽改月频沈。人代遥连古，风流妙属今。醉来拈菊蕊，悽恻后时心。
胡少陵之建康
作者：魏允中
朝代：明
体裁：五言律诗

相逢知何处，相送复长安。匹马云中去，孤帆天际看。江流漾牛渚，山气郁龙蟠。寂寞谈经宅，何人共岁寒。
舍弟东视海上诸郡余西归
作者：魏允中
朝代：明
体裁：古风

共被复今夕，分携在明朝。子车向北海，我马投西郊。疾尘荡山郭，密树回河桥。相望忽相失，忧来不假招。芳华色黯淡，鸣鸟声萧条。加餐纵努力，何以慰寂寥。
过巩昌太守许公邀饮城东楼
作者：魏允中
朝代：明
体裁：五言律诗

岂不嗟行役，终然恋旧游。天涯相对酒，日暮更登楼。露自先秋冷，山仍绕郭幽。别来能几日，白满故人头。
送康裕卿寄旸谷先生
作者：魏允中
朝代：明
体裁：七言律诗

授简风流满洛阳，青春游子倦思乡。桃花尚记当年宅，荷叶堪为卒岁裳。九曲暮云连雁宕，片帆秋雨落钱塘。吴门骢马深相忆，锦字遥凭寄八行。
陇外寄答李道甫二首
作者：魏允中
朝代：明

汝已投沙去，余兼出塞行。升沈非所意，聚散不无惊。别路交商气，离歌断羽声。客愁正无赖，陇月向人明。岂意中兴日，翻为外补年。吾兄同去国，何客到离筵。失足成千里，批鳞下九天。汉家《东观记》，流涕入新编。
陇外寄答李道甫二首·其一
作者：魏允中
朝代：明

汝已投沙去，余兼出塞行。升沈非所意，聚散不无惊。别路交商气，离歌断羽声。客愁正无赖，陇月向人明。
陇外寄答李道甫二首·其二
作者：魏允中
朝代：明

岂意中兴日，翻为外补年。吾兄同去国，何客到离筵。失足成千里，批鳞下九天。汉家《东观记》，流涕入新编。
雨馀楼望怀先贤李于鳞
作者：魏允中
朝代：明
体裁：七言律诗

平陵萧瑟不胜情，落日登楼郁思生。远树澹含千嶂雨，春阴轻散万家城。曲终白雪今无色，人去青山尚有名。三十游齐吾愧晚，从谁染翰一纵横。
七哀诗
作者：魏允楠
朝代：明
体裁：古风

炎运觏阳九，群盗肆陆梁。中原尽沦没，烽火遥相望。宫阙成荆榛，草木玄以黄。离兽东西驰，羁鸟不成行。登高发长叹，感慨心内伤。出门何所之，去去适他乡。他乡路阻修，川途浩纵横。孤儿啼草间，思妇怨青阳。吴会为邱墟，无复冠与裳。言念生平交，睽隔天一方。远望使我愁，伫立以徬徨。
从军行
作者：魏允楠
朝代：明
体裁：五言律诗

堠火甘泉急，徵兵合虎符。枕戈霜下卧，负弩日中趋。漠北逢归雁，城南听曙乌。横行万里外，不羡执金吾。
古意
作者：魏允楠
朝代：明
体裁：五言律诗

荡子戌龙城，倡楼月自明。绮疏虫网合，碧瓦昔邪生。万里金微梦，三更玉杵声。遥传铙吹入，含笑下机迎。
塞上曲
作者：魏允楠
朝代：明
体裁：五言律诗

都尉方乘障，单于未请和。帐悬孤月冷，烽杂曙星多。绝漠还榆塞，扬兵渡柳河。军中横吹曲，新奏白狼歌。
宝纶篇
作者：魏允楠
朝代：明
体裁：古风

泰阶不平三光瞀，君门九重虎豹怒。吾祖时为珥笔臣，朝上弹章夕禁锢。崇碑已列党人名，吏部周旋若畴素。金吾使者来吴趋，少年投袂争相赴。公也慷慨谢故人，槛车北走长安路。阴阴土室对南冠，碧血青燐向谁诉。须臾帝座日月明，两观诛窜鹓行清。赐环初雪九原恨，箕尾迢遥朝玉京。孤儿拜疏啮指血，天子动色群公惊。恤典下颁尺一诏，词臣彩笔抒生平。重渊一介草茅士，珥貂三叶俱列卿。椒浆桂醑吊毅魄，万人会葬看佳城。衔书丹凤五云下，关西大鸟来悲鸣。只今荏苒二十载，白发朱颜不相待。牛衣犹是泣王章，骏骨无人怜郭隗。曹彬一旦下南唐，卢循几队逃炎海。处处潢池桴鼓鸣，村村萑泽弓刀骇。剽掠兼携紫诰行，萧条空有青毡在。草阁俄惊铙曲吹，雕弓白马来者谁。手持锦轴前致语，君家旧物今在斯。重宝误落黠寇手，吾偶夺取还相贻。挥金出门去不顾，道旁观者皆称奇。我闻此语长叹息，鬼神诃护非人为。吁嗟乎鬼神诃护非人为，凛然正气天地知。君看字字皆碧血，展观觉有霜风吹。
宿华山寒法师禅房
作者：魏允楠
朝代：明
体裁：五言律诗

偶尔看山色，携筇到上方。鹤从珠树出，龙向钵花藏。夜壑流清磬，春云护石床。远公栖隐处，日夕坐相忘。
拜文文肃公墓
作者：魏允楠
朝代：明
体裁：五言律诗

一拜先贤墓，还生故国悲。松楸依旧垄，土木废空祠。鸿隙歌来日，平津客散时。石湖秋色暝，阴雨夜迷离。
早秋游北园
作者：魏允楠
朝代：明
体裁：古风

炎夏驾云迈，凉飙发新秋。爰有同怀客，招要出行游。修松交密荫，嘉木翳崇丘。时禽变好音，雌雄鸣相求。绮疏结长轩，户庭一何幽。携策登高岑，扬舲眺中洲。芳荷映绿池，游鱼激清流。良苗亦怀风，远烟轻且浮。为乐未须臾，白日忽巳遒。弭节薄虞渊，丹霞夹重楼。聆彼蟋蟀唱，聿为良士谋。赏心寄所宣，使我忘百忧。
暨阳
作者：魏允楠
朝代：明
体裁：七言律诗

烽燧遥天接大荒，高城凭眺晓苍苍。薜萝乍长新官舍，磷火宵明古战场。秋雨远来江气合，夕阳斜堕澥云黄。三吴事业残碑在，矫首云台思渺茫。
有所思
作者：魏允楠
朝代：明
体裁：古风

佳人邈难见，远在天一方。梦想觌音辉，彷佛接容光。文犀为君门，紫贝为君堂。珊瑚为君枕，玳瑁为君床。驾言我所思，山川淼以茫。方舟虽利涉，道远不可航。何以寄相思，箧中双明珰。
柬侯研德
作者：魏允楠
朝代：明
体裁：七言律诗

春风结客向吴关，把袂江亭别泪殷。海峤不传青鸟信，疁城遥望白云间。已将名姓留南国，莫使移文到北山。插架嵇康高士传，可能千载一追攀。
豫章行
作者：魏允楠
朝代：明
体裁：古风

嘉树挺奇植，托根于崇山。上叶荫通衢，下枝俯流泉。蕃衍非一朝，赋质固已坚。霜雾萃其条，鸟鼠穴其巅。车徒憩道旁，行者为美观。匠石需良材，执柯过我前。根株被斧斤，颠仆大道边。嗟彼山下树，樛枝互纠缠。坚脆何可恃，宁尔能独全。愿为朝华草，荣落任天年。
赠余澹心
作者：魏允楠
朝代：明
体裁：七言律诗

佳丽江南异昔时，马卿车骑暂栖迟。丈人安坐誇三艳，客子穷途赋五噫。到处池亭非旧主，何当缟纻问新知。天涯行路难如此，故国春风且下帷。
赠淮上李条侯兼寿其尊人
作者：魏允楠
朝代：明
体裁：古风

长淮东走入海流，淮阳城北黄云秋。中有奇士李条侯，少年意气凌沧洲。读书喜学万人敌，击剑常从侠少游。下车但揖朱亥辈，入坐不乏陈遵俦。西泠吴生与余善，自言曾识李生面。纵酒每登南昌亭，走马时过下邳县。方今四海无风尘，遣君半世居贫贱。干将未拭华阴土，已有光芒中夜见。李生有父寿且康，莱衣鸠杖同徜徉。李生有弟不可当，精采奕奕神飞扬。安车蒲轮会有时，且调甘旨娱高堂。三山宫阙在咫尺，坐看沧海鸣枯桑。怜余夙昔事章句，三十年来少知遇。生平愿得肝胆交，路傍扰扰安足数。浮云不蔽长淮路，渺望淮南丛桂树。他年结客丰沛间，握手登堂拜生父。
金明池·金陵怀古
作者：魏允楠
朝代：明
体裁：词

燕子矶边，凤凰山上，又是狂风骤雨。金砌玉阶何处问，尽燕麦兔葵满路。问秦淮、桂楫兰桡，却只是、衰草垂垂将暮。叹绛阙蛛萦，纱窗尘渍，一片晚鸦来去。想王谢风流何处？便紫燕黄莺，一时无主。看当日、词臣狎客，空剩得、白杨黄土。最伤心、景物三春，教苑里蛙声、公私相诉。但渡口寒烟，亭中皓月，兀自依依芳树。
题法螺精舍
作者：魏允楠
朝代：明
体裁：七言绝句

绝顶峰开祇树林，翠微俯瞰碧沈沈。数声清磬落山下，门外日斜春草深。
仙人桥
作者：魏允贞
朝代：明
体裁：七言绝句

千寻绝涧过人稀，脚底仙云片片飞。莫用傍观空失色，世间何处不危机。
和李于田宪使登岱·其一
作者：魏允贞
朝代：明
体裁：七言律诗

万叠芙蓉列翠屏，崔嵬历尽扣元扃。苍龙上应东方宿，玉女元钟太乙精。风引笙箫来碧落，云连香火散青冥。仙盘乞得莲花露，更献寿杯一万龄。
和李于田宪使登岱·其二
作者：魏允贞
朝代：明
体裁：七言律诗

回首仙宫隔翠微，烟霞犹自绚荷衣。泉分百道空中落，鸟在千寻涧底飞。山下樱桃殊觉好，日斜藜杖始言归。洞天别有藏真处，说与游人识者稀。
岳阳楼
作者：魏允贞
朝代：明
体裁：五言绝句

洞庭天下水，岳阳天下楼。谁为天下士，饮酒楼上头。
秦松
作者：魏允贞
朝代：明
体裁：七言绝句

雨中松树倚嶙峋，不洗东风旧日尘。何似桃花含意远，武陵只恋避秦人。
青柯坪·其一
作者：魏允贞
朝代：明
体裁：五言律诗

远游非所志，为是爱名山。衣挂藤萝上，杯行水石间。孤云留不去，绝壁醉仍攀。当谢逍遥子，怜予授大还。
青柯坪·其二
作者：魏允贞
朝代：明
体裁：五言律诗

清秋最可乘，游子兴还胜。渭水流如线，莲峰倚作屏。夜凉人独酌，云净月初升。欲问仙源路，陵风及早登。
鞞山耸翠
作者：魏光绪
朝代：明
体裁：七言律诗

高岫崚嶒体势尊，太行为干此为根。群峰绝似儿孙列，二水全同衣带翻。民舍渐增新气象，春阴不改旧晨昏。遥瞻直北宫墙近，邹鲁渊源教泽存。
从邓尉灵岩天池诸山归治平
作者：魏冲
朝代：明

落叶千峰黑，篮舆问何处。犬吠知有村，石蹲疑虎踞。童子数相失，前后遥相语。望望渔火生，还归石湖去。
元日
作者：魏冲
朝代：明
体裁：五言律诗

年年悲作客，今日赋閒居。春草生新梦，山花满旧庐。畏人书谢病，示俭食从蔬。问字吾何有，无劳长者车。
春晚
作者：魏冲
朝代：明
体裁：七言绝句

梅叶初齐梅子匀，新榆稚柳暗通津。春深莫惜馀花尽，却喜黄鹂不露身。
采莲曲
作者：魏冲
朝代：明
体裁：乐府曲辞

北渚采菱归，前溪采莲去。无端堕玉钗，记在回舟处。
题孟襄阳画像
作者：魏冲
朝代：明

只叹襄阳不遇时，襄阳初不要人知。不然岂少投机句，偏诵南山北阙诗。
临江仙·埋没钱塘歌吹里
作者：魏大中
朝代：明

埋没钱塘歌吹里，当年却是皇都。赵家轻掷与强胡。江山如许大，不用一钱沽。
只有岳王泉下血，至今泛作西湖。可怜故事眼中无。但供侬醉后，囊句付奚奴。
临江仙·钱唐怀古
作者：魏大中
朝代：明

埋没钱塘歌吹里，当年却是皇都。赵家轻掷兴强胡。江山如许大，不用一钱沽。只有岳王泉下血，至今泛作西湖。可怜故事眼中无。但供侬醉后，囊句付奚奴。
乙丑夏五二十日宿睢阳雷雨彻宵砌葵俱仆晓霁葵起有翘然向日之意感而赋此
作者：魏大中
朝代：明
体裁：七言绝句

祗此生来一寸丹，风风雨雨故催残。倾心不信天长夜，霁晓团团仔细看。
壁立斋歌
作者：魏大中
朝代：明
体裁：古风

酌酒劝君君开怀，听我歌君壁立斋。男儿志气会有极，壁立不立休偪侧。我无四壁赁人住，晦明风雨杂烟雾。主人其中弄两丸，周游太极环无端。吁嗟儿女匕箸繁，东啼西号驱出门。长途奔走事衣食，自论夙昔非所存。旋已作书报妻子，前途沟壑朝朝是。丈夫此语非不祥，殷勤自护生晶光。病妇小瘥且绩缉，大儿负薪小据拾。拂天双袖长风吹，归乎未归难与期。归来解橐出乾胏，四壁笑人羞欲死。君斋壁立无安排，酌酒劝君君开怀。
姚孟长以文于二祠诗见投感而有赋
作者：魏大中
朝代：明
体裁：七言律诗

年来踪迹愧簪冠，握手西风为一弹。正以忧时图洒血，那堪吊古颂留丹。间关海陆徵求急，咫尺云霄伏阙难。朝列异同何日定，怆怀不独是三韩。
息游
作者：魏大中
朝代：明
体裁：七言律诗

一夜秋声万木寒，乾坤何处足弹冠。时名尽向黄金起，世事都宜白眼看。已自故人嗟落魄，更谁同病问加餐。风尘伏枕衡门稳，行路于今转觉难。
洢儿能诗却赋
作者：魏大中
朝代：明
体裁：五言律诗

惯是贫多事，生儿又赋诗。未堪供客眼，聊以慰吾私。每念有穷日，仍疑无始时。青山应好在，何地许从师。
漂母庙
作者：魏大中
朝代：明
体裁：七言绝句

偶然一饭在尘埃，误却千年过客来。满地江湖寻漂母，王孙如此更堪哀。
良乡
作者：魏大中
朝代：明
体裁：五言律诗

彰仪门西路，桑乾古渡分。长羁乘传马，不断出关军。沙白迷荒戍，城黄压暮云。车牛徵到骨，募派底纷纷。
茅檐小咏二首·其一
作者：魏大中
朝代：明
体裁：五言律诗

借得茅檐住，荒芜不扫除。星寒知怯鼠，春涨欲通鱼。一径野篱密，半墙秋草疏。雨馀添藓晕，曲曲作虫书。
茅檐小咏二首·其二
作者：魏大中
朝代：明
体裁：五言律诗

率尔茅檐住，悠然岁五除。午阶消战蚁，晴盎数游鱼。人在静中妙，交于契处疏。已知无一事，头白只佣书。
观音岩追次罗念庵先生韵
作者：魏大中
朝代：明
体裁：七言律诗

青玉坛前枕雨眠，会仙桥上更茫然。乞修枯竹时燃火，驻我孤筇且听泉。葛袂笼云浑欲湿，芒鞋踏石不禁穿。山灵若靳重来约，耐可归槎夕照边。
酬归父
作者：魏大中
朝代：明
体裁：五言律诗

身以诗名贱，狺狺未可听。此心谁许素，君眼却为青。雨雪怜同病，江湖问独醒。只今无狗监，章句说明经。
将雨
作者：魏学洙
朝代：明
体裁：五言律诗

忽尔雾霾起，阴风鸣挂筝。葵枝愁日隐，蕉荫待烟生。欲缀苔间绿，方浮藻上青。室幽谁破寂，时有落花声。
集焦诗
作者：魏学洙
朝代：明
体裁：五言绝句

采薪上南山，遇见双白虎。归来对阿邪，阿邪道辛苦。
乙卯春大人有文安之行送至京口大人用杨柳青青渡水人为韵赋七绝以别敬步原韵
作者：魏学洢
朝代：明

奔流去不息，离愁方未央。江南望江北，烟里见垂杨。平时不解欢，临别思聚首。无计系征帆，伤心道傍柳。波白连天远，登高伤客情。来朝刍马处，西北暮云青。分手经年别，难教离恨轻。秋鞭如可整，燕草尚馀青。时序属春深，世序属岁暮。相将了蠹编，同访桃花渡。渺渺万里涛，风疾乱帆驶。惆怅对金焦，愁心满江水。岁岁饥驱出，惯于僮仆亲。幸闻帝都近，频有往来人。
乙卯春大人有文安之行送至京口大人用杨柳青青渡水人为韵赋七绝以别敬步原韵·其一
作者：魏学洢
朝代：明

奔流去不息，离愁方未央。江南望江北，烟里见垂杨。
乙卯春大人有文安之行送至京口大人用杨柳青青渡水人为韵赋七绝以别敬步原韵·其七
作者：魏学洢
朝代：明

岁岁饥驱出，惯于僮仆亲。幸闻帝都近，频有往来人。
乙卯春大人有文安之行送至京口大人用杨柳青青渡水人为韵赋七绝以别敬步原韵·其三
作者：魏学洢
朝代：明

波白连天远，登高伤客情。来朝刍马处，西北暮云青。
乙卯春大人有文安之行送至京口大人用杨柳青青渡水人为韵赋七绝以别敬步原韵·其二
作者：魏学洢
朝代：明

平时不解欢，临别思聚首。无计系征帆，伤心道傍柳。
乙卯春大人有文安之行送至京口大人用杨柳青青渡水人为韵赋七绝以别敬步原韵·其五
作者：魏学洢
朝代：明

时序属春深，世序属岁暮。相将了蠹编，同访桃花渡。
乙卯春大人有文安之行送至京口大人用杨柳青青渡水人为韵赋七绝以别敬步原韵·其六
作者：魏学洢
朝代：明

渺渺万里涛，风疾乱帆驶。惆怅对金焦，愁心满江水。
乙卯春大人有文安之行送至京口大人用杨柳青青渡水人为韵赋七绝以别敬步原韵·其四
作者：魏学洢
朝代：明

分手经年别，难教离恨轻。秋鞭如可整，燕草尚馀青。
九日同严知章澹如兄弟游茶磨山和周颐和诗叟
作者：魏学洢
朝代：明

朅来松陵叩好友，到门恰值九月九。主人大笑携上船，船头载花腹载酒。舟子劝上姑苏台，众客首肯我独否。青山只作名句观，耳目熟烂妍亦丑。但问谁家富脩竹，我船便缆堤上柳。布帆直指吴山麓，石路荦确争猿猱。日脚射颊赤汗泚，伛曲不啻肩重负。诗翁却携乳下儿，七十又五健趋走。山僧烹茗饷梨栗，柿如火红大如缶。纸鸣渐觉寒飙生，起览奇迹竟何有。稻香未老农暂息，罗拜大士集村叟。奔上绝顶瞰湖光，帽欹花落风生肘。洞庭缥缈波云沉，彷佛顽沙卧千亩。梦想晴涛匹练飞，此来未足舒窈纠。临行爆竹响空谷，青烟一缕千峰吼。细雨斜侵湿布袍，放船倒出莲花溇。木兰短楫浪痕轻，随风容与烟波薮。上方树杪插浮图，金山小寺江心陡。浓浓岚气醒复醉，远山百簇频回首。治平前度磨盘山，朱旭炯炯光照牖。隔林笑指碧㠝岏，共约听歌到初酉。骤观山石埶颇仄，愁无平壤安杯瓿。斯须箫管咽流云，参差满地胭脂厚。吴王台沼旧风流，至今士女皆琅琇。逦迤妖云十二峰，铿锵艳曲三千部。当时争看碧油车，画船别驻清溪口。芦花隐见舞凉风，中有美人垂素手。缟衫红衬水仙妆，钩帘遥睇偏淹久。笙歌队里浪相猜，伊人莫是罗家妇。拂衣独起步山趾，夕阳晼晚清飔䬀。长春桥影鞭虹霓，老石粼粼水浏浏。忽然回望听歌处，五色斓斑恣践蹂。烂如彩帛剪缤纷，乱洒石间杂琼玖。又如粉塑绝鲜明，寸人豆马棼相耦。促坐但闻丝竹声，遥瞻奇丽浑莫剖。应如余昔点中间，黑衣亦作玄云黝。眼前声色春花秾，纵复病懒亦抖擞。同来伴侣大叫绝，私喜兹棹良不苟。暮霭羃羃山欲无，挽衣不行烦劝诱。馀响铿然落翠微，曷若趁此含清卣。哗呼跳船船欲崩，急索巨蟹浮大斗。五柳先生淡如菊，随俗尔尔亦其偶。强哦古句半已残，蕉叶且复倾瓦甊。酒甘不厌觞令酷，众人或辞我辄受。推窗更问曀与晴，皎月若出当坐守。有客不语只沉思，画船还傍芦花不。笑尔痴痴一日欢，逝梁久矣犹思笱。石湖淜湃撼船底，倩此万顷洒尘垢。乃知佳节游名山，须避佳节参前后。矍铄老翁诗兴剧，明朝独去登虎阜。
代简答友人问舟
作者：魏学洢
朝代：明

大雪扑空下，兼之失轻舟。咫尺困沮洳，停云思悠悠。一朝曜春晖，欣欣动生意。鸟啼鸡亦鸣，堤杨发新翠。舟失不复归，沮洳已平地。三复杕杜章，浊醪愿同醉。
作客东门行
作者：魏学洢
朝代：明

作客东门归，舍中稚子牵衣嬉，行行去去绕膝不相离。阿耶抱儿儿不愿，啖果与饵儿暂嬉。母傍耶开侧扉去，舍中稚子呱呱啼。啼出大门，啼入室帏。四望弗见，伏泣不能止。一日不归，三日儿病五日死。儿欲耶抱耶怒起，耶欲抱儿儿死矣。人生亦徒自，苦恶用尔尔。乱日荒郊漠漠，白骨一何离离。不知吾儿何处悲且啼。
别蒋季
作者：魏学洢
朝代：明

我本无心人，啁笑杂凌厉。我本有心人，临岐惜分袂。季也知我者，不言领深意。昵我坟典志，去我卒岁计。譬人慕青山，梦里皆诗思。及睹青山色，锦囊无一字。春风好相忆，一鼓莲花枻。
前重九一日送宜之之金陵
作者：魏学洢
朝代：明

不堪寥落对秋风，来日登高若个同。云卧杳沉深谷里，月明还想小桥东。谩言交味禅中淡，偶触愁肠格外浓。别泪欲弹聊复已，无端飞出笑声中。枫林霜落暮烟青，手折芙蓉赠远征。拟买野舠重话别，恐临岐路转伤情。片帆习习从今去，万壑深深何处行。悔我追随赢一载，误将文字友先生。把手西风各怅然，强凭壮语破缠绵。莫言对酒多新恨，譬不逢君自旧年。此去好行秋色里，相思半在晚林前。醉中分袂休回首，日上梧梢客放船。
前重九一日送宜之之金陵·其一
作者：魏学洢
朝代：明

不堪寥落对秋风，来日登高若个同。云卧杳沉深谷里，月明还想小桥东。谩言交味禅中淡，偶触愁肠格外浓。别泪欲弹聊复已，无端飞出笑声中。
前重九一日送宜之之金陵·其三
作者：魏学洢
朝代：明

把手西风各怅然，强凭壮语破缠绵。莫言对酒多新恨，譬不逢君自旧年。此去好行秋色里，相思半在晚林前。醉中分袂休回首，日上梧梢客放船。
前重九一日送宜之之金陵·其二
作者：魏学洢
朝代：明

枫林霜落暮烟青，手折芙蓉赠远征。拟买野舠重话别，恐临岐路转伤情。片帆习习从今去，万壑深深何处行。悔我追随赢一载，误将文字友先生。
又赋得遍插茱萸少一人送宜之
作者：魏学洢
朝代：明

九日群开竹叶觞，茱萸传插动离肠。赋诗不少浣花叟，吹帽那寻从事郎。坐看孤鸿横别浦，遥怜匹马乱残阳。尊前已是蒹葭路，莫待临流叹渺茫。
同唐宜之过枫溪访卞子厚先生
作者：魏学洢
朝代：明

故人卧穷巷，泠然护幽独。入门狭于舟，偃蹇数椽屋。梅雨夜来过，床趾秀苜蓿。残书四五卷，石枯毛颖秃。敝榻庋古画，淋漓潇湘竹。中有梅道人，斜枝拖半幅。迎风势掀舞，疑入筼筜谷。稚子发散乱，闽音解呼六。新从武夷来，生小武夷麓。问之了不领，频笑眉纹蹙。
呈鹿太公一百韵
作者：魏学洢
朝代：明

赴难趋燕市，潜身向范阳。日斜怀剧孟，风古遘羲皇。跂德投村坞，涓心拜草堂。道颜函浑噩，高谊薄穹苍。谅直衷无滓，端凝动有坊。格言森矩矱，朴性爱农桑。俊杰尊冰鉴，乡氓敬彦方。典刑黄发备，硕望白眉良。晔煜精神湛，绵延福祉昌。使君当日政，吴国到今扬。封事传金匮，遗碑匹汜乡。乌衣矜世胄，白帢故乡装。韵叶芝兰静，门流荇藻香。愉容齐醴酎，正骨贱膏粱。霈泽中为汇，鸿波衍愈长。赤驹喷汗血，紫燕曳晶光。介节惊阛阓，英声震庙廊。叩阶争内帑，仗剑出危疆。齿嚼谋逾厉，髯掀气自昂。矢弧誇饮羽，旌节诩悬狼。猛志匡中叶，雄心盖大荒。参云鋋棘白，照日旆旌黄。痛饮喧军倅，欢歌入建章。此心靡敢懈，多事许承襄。翁本千寻干，坚同百鍊刚。诒书休念父，努力只勤王。日月销兵气，星云耿夜芒。平生交砥淬，忠孝勉劻勷。雕鹗无凡鷇，长离又独翔。奇文卑藻缋，宝色炫琳琅。万国推冠冕，千群惮颉颃。异才辉燀赫，王父憺徜徉。炽盛追攸始，逡巡谢弗当。莳瓜循别墅，占黍候方塘。蔼蔼祗如旧，源源方未央。曾孙肩递亚，颖质璧成行。跨竹宁馨子，擎书窈窕郎。探怀寻枣栗，得饵问餦餭。倚膝身何软，牵须吻欲张。互嘲频咄咄，逸去更洋洋。乐趣兹为极，愁端总可忘。健躯兼矍铄，砂碛恣趋跄。骋马恒辞镫，关弓不避强。竖标真迥俗，作戏亦逢场。疏奕随清簟，高讴侑巨觥。东游期泰岱，南眺梦苏杭。卓荦谈名胜，飞扬羡裹粮。繇来垂宦橐，一意事田庄。负雪灵椿勍，临风玉树芳。旁观咸色动，语次却神伤。自叹衰颓日，常依慈母傍。视阴催食至，抚背讯衣凉。母子互相察，晨昏习以常。弄孩纷蹀躞，怡老巧相羊。五世驩焉聚，百龄稳可望。潘舆俄息驾，陶幕掩空房。境熟疑犹在，悲来悟已亡。含辛收拄杖，抆泪对匡床。声咽堪酸鼻，余闻更断肠。蒿忧谌罔极，蓂算讵为殇。怪事凭空降，吾亲罥世殃。触邪师廌角，搆祸起貂珰。缇骑奔腾出，槛车竭蹶忙。只身羁犴狴，酷暑困桁杨。大命危于线，严威灼若汤。九天终靳露，六月决飞霜。生子庸如犬，穷途状似獐。脚疲空踯躅，眦烂只傍徨。慈训潜相怵，戎心憯莫量。破巢忧殄灭，广柳速逃藏。草字模糊半，愁肠次第详。南行情怛怛，北望涕浪浪。儿已寻安宅，爷谁送水浆。无人与我信，有眼总如盲。魂荡浑难系，形枯迫欲僵。人生徒缩朒，惴死亦羞惶。长者兴怜悯，高言发慨慷。舆情争忿忿，天道岂茫茫。共谅身如璧，何愁舌有簧。螫深今且散，氛尽转成祥。解绊驰騕袅，开笼放凤凰。千年虚射塔，七日莫依墙。死孝从无济，艰贞刻自将。孙嵩欣寓赵，张禄怯逢穰。径僻稀行旅，帘开得左厢。拯危情激烈，排患语铿锵。幕雀人争鄙，池鱼众屡防。丈夫别有异，长笑谓何妨。架帙纷纷启，园葵款款尝。暂行呼厩马，重到授衾囊。见我缠凄楚，更端引悦康。铭恩何可报，拊臆不胜怆。老父娱家巷，先生泛野航。斯言诚获践，小子剧能狂。浊酒乘新舸，轻帆挂短樯。遍穿薜荔洞，乱舞芰荷裳。事过惊疑伏，时平志气飏。浩歌摧下里，苦调带秋商。燕叟英雄槩，吴山艳冶妆。哑然供一笑，跪进介眉觞。
和陶饮酒
作者：魏学洢
朝代：明

庭菊无俗韵，好风徐拂之。澹然独自远，想见东篱时。吾骨本无媚，尔亦恒如兹。霜白花始黄，高卓良勿疑。对之冷人意，得酒欣相持。偶步短檐下，淡云如远山。变幻斯须间，玩之欲忘言。柳青菊花黄，乐饥以长年。优游苟能尔，奚用百世传。志士有奇怀，何为翳吾情。吾身如聚沫，所宝匪荣名。但问寓世间，奚以了一生。秋风陨枯叶，慄慄心自惊。时驶不我待，淹留欲何成。夕阳在杨柳，黄叶依风飞。我心匪伤秋，不觉心独悲。慷慨向前行，动念多所依。长道眇无界，究竟将安归。中秋发长啸，一啸百念衰。但得此中乐，百年愿无违。邻家有新竹，日夕百鸟喧。更有古梅花，植我西北偏。启窗与相向，幽幽同空山。朝看樵竖来，暮看樵竖还。似得古人趣，有意未敢言。束装驾言迈，未知向谁是。此中有真辩，而不关誉毁。斯道大路然，驱车独行尔。冷煖还自知，今人自罗绮。古哲有馀芳，我将餐其英。相遇残简中，欣欣如有情。父子理团蒲，得酒相与倾。小时解成句，今复聊自鸣。诗成无所为，下阶秋水生。松性本孤介，落落有奇姿。万木凋西风，孑然耸高枝。何如茂林中，举俗忘其奇。披霜秀孤岭，松亦何乐为。叹昔风前花，狂荡不可羁。枸杞生庭中，秋至花始开。衔杯与之对，悠然有远怀。轻云任往还，与心了无乖。有诗常高歌，无山亦高栖。天地亦云广，焉能随涂泥。流俗性所遌，还问心所谐。思路各有熟，习惯成行迷。吾行犹未远，吾驾尚可回。忽忽有所思，乃在天一隅。岂敢惮阻修，去去登前途。騕袅犹不疾，挥鞭冀长驱。向谓万里长，万里更有馀。一朝寤驰逐，转盼归其居。袅袅吹西风，秋草纷长道。幽人方著书，青山未应老。得句小窗前，书我自嬉稿。优游意无穷，每念独居好。不饮亦欣然，吾志以为宝。临风一长啸，馀声散天表。閒居何所乐，不语匡坐时。每遇点头处，有解无言辞。安得方寸中，息息常如兹。微光露馀隙，一动仍复疑。瞑眩疾乃瘳，古语不我欺。露尽放明月，旦暮或见之。读书荒寺隈，居止近人境。身在糟醨中，未敢傲独醒。矢志程先民，迩言或不领。至人能敛锷，余乃无馀颖。安得一豁然，明月与同炳。离索亦已久，好客相与至。浊醪饮前庭，主人独先醉。风日恬以愉，邻竹乱行次。每念佳会难，沉湎非所贵。礼肃意乃和，相对有馀味。秋风亦云厉，槁叶盈我宅。黄鸟无馀声，玄鸟有遗迹。嗟我何规规，敢惮千与百。秋深气微寒，秋尽雪将白。谁不悲流波，当前莫能惜。问余何所好，所好在六经。不作亦不述，好古未有成。笑彼百家言，戛戛纷所更。驱去弗复览，闭门书黄庭。滴露小窗前，好鸟向我鸣。此际意无限，处处深有情。斗室小有天，空庭小有风。绕榻置青箱，坐卧古籍中。一叶堕周易，知与前林通。萧疏秋树间，茨屋三五弓。瓶粟犹未罄，村酿或可得。安得陶渊明，就我解我惑。看我箧中诗，介然去茅塞。借廛醉乡中，同行归乐国。先生故寡言，余也愿偕默。顽隐耻泉石，鳏官耻荣仕。当余无事时，世纷孰缠已。胡为俯仰间，赧赧亦怀耻。溯风一登高，秋思几千里。天地一何旷，渺茫窅无纪。苟不与之然，堕落无底止。所耻其在兹，日月曷敢恃。时俗竞工巧，绘画丧乃真。自从解啼笑，浑沌失其淳。江河日趋下，衣冠日趋新。每逢桃花开，慨然思避秦。举世汨泥涂，否亦随飘尘。烈士怀苦志，自立良辛勤。陶令起晋季，乐与遗迹亲。饱历馁与寒，意中常津津。诗成倩友录，酒熟漉以巾。先生古遗朴，渺渺羲前人。
和陶饮酒·其一
作者：魏学洢
朝代：明

庭菊无俗韵，好风徐拂之。澹然独自远，想见东篱时。吾骨本无媚，尔亦恒如兹。霜白花始黄，高卓良勿疑。对之冷人意，得酒欣相持。
和陶饮酒·其七
作者：魏学洢
朝代：明

古哲有馀芳，我将餐其英。相遇残简中，欣欣如有情。父子理团蒲，得酒相与倾。小时解成句，今复聊自鸣。诗成无所为，下阶秋水生。
和陶饮酒·其三
作者：魏学洢
朝代：明

志士有奇怀，何为翳吾情。吾身如聚沫，所宝匪荣名。但问寓世间，奚以了一生。秋风陨枯叶，慄慄心自惊。时驶不我待，淹留欲何成。
和陶饮酒·其九
作者：魏学洢
朝代：明

枸杞生庭中，秋至花始开。衔杯与之对，悠然有远怀。轻云任往还，与心了无乖。有诗常高歌，无山亦高栖。天地亦云广，焉能随涂泥。流俗性所遌，还问心所谐。思路各有熟，习惯成行迷。吾行犹未远，吾驾尚可回。
和陶饮酒·其二
作者：魏学洢
朝代：明

偶步短檐下，淡云如远山。变幻斯须间，玩之欲忘言。柳青菊花黄，乐饥以长年。优游苟能尔，奚用百世传。
和陶饮酒·其二十
作者：魏学洢
朝代：明

时俗竞工巧，绘画丧乃真。自从解啼笑，浑沌失其淳。江河日趋下，衣冠日趋新。每逢桃花开，慨然思避秦。举世汨泥涂，否亦随飘尘。烈士怀苦志，自立良辛勤。陶令起晋季，乐与遗迹亲。饱历馁与寒，意中常津津。诗成倩友录，酒熟漉以巾。先生古遗朴，渺渺羲前人。
和陶饮酒·其五
作者：魏学洢
朝代：明

邻家有新竹，日夕百鸟喧。更有古梅花，植我西北偏。启窗与相向，幽幽同空山。朝看樵竖来，暮看樵竖还。似得古人趣，有意未敢言。
和陶饮酒·其八
作者：魏学洢
朝代：明

松性本孤介，落落有奇姿。万木凋西风，孑然耸高枝。何如茂林中，举俗忘其奇。披霜秀孤岭，松亦何乐为。叹昔风前花，狂荡不可羁。
和陶饮酒·其六
作者：魏学洢
朝代：明

束装驾言迈，未知向谁是。此中有真辩，而不关誉毁。斯道大路然，驱车独行尔。冷煖还自知，今人自罗绮。
和陶饮酒·其十
作者：魏学洢
朝代：明

忽忽有所思，乃在天一隅。岂敢惮阻修，去去登前途。騕袅犹不疾，挥鞭冀长驱。向谓万里长，万里更有馀。一朝寤驰逐，转盼归其居。
和陶饮酒·其十一
作者：魏学洢
朝代：明

袅袅吹西风，秋草纷长道。幽人方著书，青山未应老。得句小窗前，书我自嬉稿。优游意无穷，每念独居好。不饮亦欣然，吾志以为宝。临风一长啸，馀声散天表。
和陶饮酒·其十七
作者：魏学洢
朝代：明

斗室小有天，空庭小有风。绕榻置青箱，坐卧古籍中。一叶堕周易，知与前林通。萧疏秋树间，茨屋三五弓。
和陶饮酒·其十三
作者：魏学洢
朝代：明

读书荒寺隈，居止近人境。身在糟醨中，未敢傲独醒。矢志程先民，迩言或不领。至人能敛锷，余乃无馀颖。安得一豁然，明月与同炳。
和陶饮酒·其十九
作者：魏学洢
朝代：明

顽隐耻泉石，鳏官耻荣仕。当余无事时，世纷孰缠已。胡为俯仰间，赧赧亦怀耻。溯风一登高，秋思几千里。天地一何旷，渺茫窅无纪。苟不与之然，堕落无底止。所耻其在兹，日月曷敢恃。
和陶饮酒·其十二
作者：魏学洢
朝代：明

閒居何所乐，不语匡坐时。每遇点头处，有解无言辞。安得方寸中，息息常如兹。微光露馀隙，一动仍复疑。瞑眩疾乃瘳，古语不我欺。露尽放明月，旦暮或见之。
和陶饮酒·其十五
作者：魏学洢
朝代：明

秋风亦云厉，槁叶盈我宅。黄鸟无馀声，玄鸟有遗迹。嗟我何规规，敢惮千与百。秋深气微寒，秋尽雪将白。谁不悲流波，当前莫能惜。
和陶饮酒·其十八
作者：魏学洢
朝代：明

瓶粟犹未罄，村酿或可得。安得陶渊明，就我解我惑。看我箧中诗，介然去茅塞。借廛醉乡中，同行归乐国。先生故寡言，余也愿偕默。
和陶饮酒·其十六
作者：魏学洢
朝代：明

问余何所好，所好在六经。不作亦不述，好古未有成。笑彼百家言，戛戛纷所更。驱去弗复览，闭门书黄庭。滴露小窗前，好鸟向我鸣。此际意无限，处处深有情。
和陶饮酒·其十四
作者：魏学洢
朝代：明

离索亦已久，好客相与至。浊醪饮前庭，主人独先醉。风日恬以愉，邻竹乱行次。每念佳会难，沉湎非所贵。礼肃意乃和，相对有馀味。
和陶饮酒·其四
作者：魏学洢
朝代：明

夕阳在杨柳，黄叶依风飞。我心匪伤秋，不觉心独悲。慷慨向前行，动念多所依。长道眇无界，究竟将安归。中秋发长啸，一啸百念衰。但得此中乐，百年愿无违。
大人奉使代藩期逝未返以诗纪怀
作者：魏学洢
朝代：明

日日还家日，如何日日违。西风嘶羸骑，朔雪点征衣。官路程难定，归途信自稀。百方聊慰解，心事乱云飞。期在仲冬末，过期犹远游。简图稽马邑，指日计苏州。客路南来近，离思北向愁。中途遇良友，傥此为淹留。薄宦本无味，徒牵离索情。觐颜知捧玉，纳手苦怀冰。古驿听严鼓，黄昏对短檠。何时卸尘韅，团坐话东征。马首苦风霜，遥知忆故乡。日高墙角煖，酿熟瓮头香。岁暮情相昵，初归味倍长。如何困修阻，劳我别离肠。岁晚天风急，啾啾细鸟繁。夕阳下归路，危叶集颓垣。感物思千缕，抒怀诗数言。征车应不远，阁笔倚柴门。持钱晨入市，欲往问君平。霜落开归计，冰深尚远征。对人多解譬，并我不分明。试看三吴分，何时返使星。漫说宦游好，那知作客难。晨昏惟逐队，僮仆共盘桓。旅病难形字，家书数自看。不堪离别况，渐欲憎长安。再将家报读，十月发京师。破惑真无计，宽愁但有蓍。始凭书限日，今恃筮为期。北雁南来尽，归帆莫更迟。外孙新学语，试问祖归不。对我每微笑，不言频点头。经旬皆恨别，半晌暂忘忧。婴慧偏多验，门前望客舟。匪我关心极，其如期逝何。日偏归路短，愁与客程多。稚弟几回望，亲朋数遍过。度来应咫尺，尊酒共婆娑。
大人奉使代藩期逝未返以诗纪怀·其一
作者：魏学洢
朝代：明

日日还家日，如何日日违。西风嘶羸骑，朔雪点征衣。官路程难定，归途信自稀。百方聊慰解，心事乱云飞。
大人奉使代藩期逝未返以诗纪怀·其七
作者：魏学洢
朝代：明

漫说宦游好，那知作客难。晨昏惟逐队，僮仆共盘桓。旅病难形字，家书数自看。不堪离别况，渐欲憎长安。
大人奉使代藩期逝未返以诗纪怀·其三
作者：魏学洢
朝代：明

薄宦本无味，徒牵离索情。觐颜知捧玉，纳手苦怀冰。古驿听严鼓，黄昏对短檠。何时卸尘韅，团坐话东征。
大人奉使代藩期逝未返以诗纪怀·其九
作者：魏学洢
朝代：明

外孙新学语，试问祖归不。对我每微笑，不言频点头。经旬皆恨别，半晌暂忘忧。婴慧偏多验，门前望客舟。
大人奉使代藩期逝未返以诗纪怀·其二
作者：魏学洢
朝代：明

期在仲冬末，过期犹远游。简图稽马邑，指日计苏州。客路南来近，离思北向愁。中途遇良友，傥此为淹留。
大人奉使代藩期逝未返以诗纪怀·其五
作者：魏学洢
朝代：明

岁晚天风急，啾啾细鸟繁。夕阳下归路，危叶集颓垣。感物思千缕，抒怀诗数言。征车应不远，阁笔倚柴门。
大人奉使代藩期逝未返以诗纪怀·其八
作者：魏学洢
朝代：明

再将家报读，十月发京师。破惑真无计，宽愁但有蓍。始凭书限日，今恃筮为期。北雁南来尽，归帆莫更迟。
大人奉使代藩期逝未返以诗纪怀·其六
作者：魏学洢
朝代：明

持钱晨入市，欲往问君平。霜落开归计，冰深尚远征。对人多解譬，并我不分明。试看三吴分，何时返使星。
大人奉使代藩期逝未返以诗纪怀·其十
作者：魏学洢
朝代：明

匪我关心极，其如期逝何。日偏归路短，愁与客程多。稚弟几回望，亲朋数遍过。度来应咫尺，尊酒共婆娑。
大人奉使代藩期逝未返以诗纪怀·其四
作者：魏学洢
朝代：明

马首苦风霜，遥知忆故乡。日高墙角煖，酿熟瓮头香。岁暮情相昵，初归味倍长。如何困修阻，劳我别离肠。
家书
作者：魏学洢
朝代：明

时事纷纷不可诘，孤忠耿耿徒离忧。国人争愤柙中兕，之子却怜堂下牛。黄发廿年浪引领，青山万古仍含羞。弹章三上累胆落，夙志不遂差堪酬。尽言上苑多芳草，数去谁者蕙与兰。素性恰并鸥社狎，人间何意蚕丛难。天生一副岩林骨，赢作数年冷淡官。稚子候门日已久，老人归来且加餐。
家书·其一
作者：魏学洢
朝代：明

时事纷纷不可诘，孤忠耿耿徒离忧。国人争愤柙中兕，之子却怜堂下牛。黄发廿年浪引领，青山万古仍含羞。弹章三上累胆落，夙志不遂差堪酬。
家书·其二
作者：魏学洢
朝代：明

尽言上苑多芳草，数去谁者蕙与兰。素性恰并鸥社狎，人间何意蚕丛难。天生一副岩林骨，赢作数年冷淡官。稚子候门日已久，老人归来且加餐。
宿荻秋庵水阁
作者：魏学洢
朝代：明

夜半溪声到枕边，数行哀雁落青天。依稀酒醒残杨岸，冷月秋风系小船。斜枕残书秋水边，数椽如欲傍青天。黎明惊唤斜塘去，隔浦渔家尽放船。
宿荻秋庵水阁·其一
作者：魏学洢
朝代：明

夜半溪声到枕边，数行哀雁落青天。依稀酒醒残杨岸，冷月秋风系小船。
宿荻秋庵水阁·其二
作者：魏学洢
朝代：明

斜枕残书秋水边，数椽如欲傍青天。黎明惊唤斜塘去，隔浦渔家尽放船。
寄人
作者：魏学洢
朝代：明

西风峭急愁云结，镇日闭门春事劣。几回伫旭射窗纱，褰帘又诧红梅折。年年二月乱花香，今年尚堕前年雪。柴扉萧索客来稀，剧谭谁伴玲珑舌。步兵习懒爱沉酣，文园耽句成消渴。常闻外靖难内宁，随身小病何须绝。忽然长啸盼吴钩，离奇病骨非雄桀。平生壮志勒燕然，会须踏碎千山月。丈人刘览古人齐，间通弘景岐黄说。奚奴松下晒书回，连云剪药清泉冽。石铛曾否煮金樱，相诒乞在蒲觞节。
寄赠唐宜之兼呈知非道人
作者：魏学洢
朝代：明

茫茫廿年馀，一往图自快。今来始回首，逢人尽堪拜。拜罢还致辞，不知双泪滋。谁能药石我，没齿长相思。病夫寻扁鹊，片语容自绐。愿子垂谛听，一一陈其私。我病胆力薄，我病眼力卑。我病骨力脆，我病愿力雌。愿力苟不深，扁鹊无可为。明知还故纵，悠忽不自持。惰窳苟如此，堕落安足疑。感子惠我言，忽惊千钧锤。临风还再拜，千里如见之。
寿叶绳毅先生
作者：魏学洢
朝代：明

秋月皎皎秋风高，绮筵笑语心陶陶。画帘轻捲众罗拜，琉璃琥珀浮葡萄。勿用起舞翻鹭翿，勿用杂筦声嘈嘈。袖中有诗调颇劲，须令子晋吹洞箫。吹彻仙家柳枝曲，笑纹几折红琼瑶。再吹先生考槃乐，先生闻之转嗢噱。黄发鬖鬖白昼长，手中但持银不落。閒拈棋子记觥筹，常时失数添杯酌。檐外晴云擘絮轻，偶然目送浑忘却。入秋逸兴更遄飞，年年胜事供林壑。紫螯绣铁汾湖蟹，黄脂冻玉汾湖雀。儿郎团坐共酕醄，乳下孙孩解嘲谑。醲醲春酿送来频，量胜不嫌觞政虐。微酡就枕梦于于，朱颐忽解眉忽舒。陶家徒有五男子，但觅梨栗无诗书。眼前列坐斌斌者，对之不饮当何如。伯也有孙头角异，仲也笔落鲜霞腻。叔也畸想劈天荒，季也夙办凌风翅。更兼小阮跃奇姿，春波潋滟秋风媚。酒觞墨垒较雄雌，一家旗帜分行次。长离蜿蜿采毛长，将飞未飞声啾将。龙门万仞古桐碧，百鸟不敢相翓？。上有神鹄翩翱翔，頫览九土知圜方。冲飙一举造旬始，仰吸沆瀣储糇粻。黄鹄高飞青凤语，身轻俨逐朝云举。回首平生春复春，艳风几度桃花雨。安期赠枣枣如瓜，银宫多少同心侣。自出三山仙历深，折铛石髓留谁煮。野渚优游尽室閒，道颜潇洒仍如许。倚杖门前秫稻香，东家鸡酒西家黍。绿杨深底缆渔舟，斜光村落归樵去。武陵源里避秦人，料得当年仅能尔。数竿红日照窗纱，未梳短发杯先至。金掌何须覆玉浆，趁流挹取方壶水。醉乡元接大蓬莱，自来中圣长如此。瓮头沙洛富如渑，黑甜半晌重酾起。一日小饮一百杯，百日小饮盈万杯。从今大饮三千载，酒波喧沸如奔雷。坐看桑田变沧海，糟丘酒池相转回。
寿叶绳毅先生
作者：魏学洢
朝代：明
体裁：古风

秋月皎皎秋风高，绮筵笑语心陶陶。画帘轻捲众罗拜，琉璃琥珀浮葡萄。勿用起舞翻鹭翿，勿用杂筦声嘈嘈。袖中有诗调颇劲，须令子晋吹洞箫。吹彻仙家柳枝曲，笑纹几折红琼瑶。再吹先生考槃乐，先生闻之转嗢噱。黄发鬖鬖白昼长，手中但持银不落。閒拈棋子记觥筹，常时失数添杯酌。檐外晴云擘絮轻，偶然目送浑忘却。入秋逸兴更遄飞，年年胜事供林壑。紫螯绣铁汾湖蟹，黄脂冻玉汾湖雀。儿郎团坐共酕醄，乳下孙孩解嘲谑。醲醲春酿送来频，量胜不嫌觞政虐。微酡就枕梦于于，朱颐忽解眉忽舒。陶家徒有五男子，但觅梨栗无诗书。眼前列坐斌斌者，对之不饮当何如。伯也有孙头角异，仲也笔落鲜霞腻。叔也畸想劈天荒，季也夙办凌风翅。更兼小阮跃奇姿，春波潋滟秋风媚。酒觞墨垒较雄雌，一家旗帜分行次。长离蜿蜿采毛长，将飞未飞声啾将。龙门万仞古桐碧，百鸟不敢相翓�。上有神鹄翩翱翔，頫览九土知圜方。冲飙一举造旬始，仰吸沆瀣储糇粻。黄鹄高飞青凤语，身轻俨逐朝云举。回首平生春复春，艳风几度桃花雨。安期赠枣枣如瓜，银宫多少同心侣。自出三山仙历深，折铛石髓留谁煮。野渚优游尽室閒，道颜潇洒仍如许。倚杖门前秫稻香，东家鸡酒西家黍。绿杨深底缆渔舟，斜光村落归樵去。武陵源里避秦人，料得当年仅能尔。数竿红日照窗纱，未梳短发杯先至。金掌何须覆玉浆，趁流挹取方壶水。醉乡元接大蓬莱，自来中圣长如此。瓮头沙洛富如渑，黑甜半晌重酾起。一日小饮一百杯，百日小饮盈万杯。从今大饮三千载，酒波喧沸如奔雷。坐看桑田变沧海，糟丘酒池相转回。
幽径
作者：魏学洢
朝代：明

曲曲穿幽径，花光映草鞋。水天何淡荡，烟月好沉埋。路转鸣琴处，依然画舫斋。閒林风景悦，使我易为怀。焉得无人境，图书杂鸟鱼。蕉花酿雨露，桐叶谱居诸。旧伴携孤鹤，新诗挂蹇驴。眷兹浑欲舞，身履定何如。
幽径·其一
作者：魏学洢
朝代：明

曲曲穿幽径，花光映草鞋。水天何淡荡，烟月好沉埋。路转鸣琴处，依然画舫斋。閒林风景悦，使我易为怀。
幽径·其二
作者：魏学洢
朝代：明

焉得无人境，图书杂鸟鱼。蕉花酿雨露，桐叶谱居诸。旧伴携孤鹤，新诗挂蹇驴。眷兹浑欲舞，身履定何如。
归鸦
作者：魏学洢
朝代：明

肃肃归乌带夕阳，萧条寒色上垂杨。遥空泼墨侵云乱，树杪浮青泻影长。数亩荒烟山寺白，半竿残照短墙黄。故园择木知何处，客路闻啼秋思凉。日落钟鸣霜树红，悲鸦作队逐西风。萍踪散乱投青霭，野阵糊涂布远空。归路依稀官柳外，人家黯淡暮烟中。黄昏渐到枝头寂，露脚斜侵古木丛。日暮烟生五柳村，飞鸦阵阵晚来喧。西风峭急迷归浦，冷月荒凉忆旧园。老树半枝留远梦，枯藤千尺踏霜痕。岁寒踪迹元如此，雨宿冰餐不足论。触眼凄凄惹梦思，特怜乌鸟下来迟。凭将暮色云千里，借得青天月一枝。桐井不堪荒白影，柳堤非复淡黄时。倦飞语涩声难译，应是长林归去辞。城外林光照水清，城头击柝子乌鸣。危枝半折栖难稳，片叶孤飞梦屡惊。风雪终宵羁客况，烟霞作伴故人情。寒砧敲碎三更月，黑影参差荇藻明。天高木落万林衰，古柏啼乌忽满枝。可是墓田喧野鹊，依稀渔艇着鸬鹚。移株苦削风霜片，顾羽时飞烟雨丝。到处有山皆可托，傍徨游子暮何之。归鸟呜呜傍晚回，暮林萧瑟自徘徊。孤飞觅伴声偏急，缓调无腔意更哀。秦女停梭无限恨，何郎困狱可怜才。夜阑似谱乌栖曲，月白星稀冷画台。拟将秃笔露槎枒，一扫寒林百只鸦。哑哑悲声凄月色，苍苍疏影缀霜花。横铺乱簇难成字，冷水孤村着处家。枝重露浓清夜永，渐看檐角起朝霞。
归鸦·其一
作者：魏学洢
朝代：明

肃肃归乌带夕阳，萧条寒色上垂杨。遥空泼墨侵云乱，树杪浮青泻影长。数亩荒烟山寺白，半竿残照短墙黄。故园择木知何处，客路闻啼秋思凉。
归鸦·其七
作者：魏学洢
朝代：明

归鸟呜呜傍晚回，暮林萧瑟自徘徊。孤飞觅伴声偏急，缓调无腔意更哀。秦女停梭无限恨，何郎困狱可怜才。夜阑似谱乌栖曲，月白星稀冷画台。
归鸦·其三
作者：魏学洢
朝代：明

日暮烟生五柳村，飞鸦阵阵晚来喧。西风峭急迷归浦，冷月荒凉忆旧园。老树半枝留远梦，枯藤千尺踏霜痕。岁寒踪迹元如此，雨宿冰餐不足论。
归鸦·其二
作者：魏学洢
朝代：明

日落钟鸣霜树红，悲鸦作队逐西风。萍踪散乱投青霭，野阵糊涂布远空。归路依稀官柳外，人家黯淡暮烟中。黄昏渐到枝头寂，露脚斜侵古木丛。
归鸦·其五
作者：魏学洢
朝代：明

城外林光照水清，城头击柝子乌鸣。危枝半折栖难稳，片叶孤飞梦屡惊。风雪终宵羁客况，烟霞作伴故人情。寒砧敲碎三更月，黑影参差荇藻明。
归鸦·其八
作者：魏学洢
朝代：明

拟将秃笔露槎枒，一扫寒林百只鸦。哑哑悲声凄月色，苍苍疏影缀霜花。横铺乱簇难成字，冷水孤村着处家。枝重露浓清夜永，渐看檐角起朝霞。
归鸦·其六
作者：魏学洢
朝代：明

天高木落万林衰，古柏啼乌忽满枝。可是墓田喧野鹊，依稀渔艇着鸬鹚。移株苦削风霜片，顾羽时飞烟雨丝。到处有山皆可托，傍徨游子暮何之。
归鸦·其四
作者：魏学洢
朝代：明

触眼凄凄惹梦思，特怜乌鸟下来迟。凭将暮色云千里，借得青天月一枝。桐井不堪荒白影，柳堤非复淡黄时。倦飞语涩声难译，应是长林归去辞。
往枫溪看梅经梅花道人弟园址
作者：魏学洢
朝代：明

从此西行去，春风处处花。沙弥留碣否，乱石拥残沙。
惜哉行
作者：魏学洢
朝代：明

惜哉云中鹤，矫矫乘风翔。亮音振天表，光洁凌秋霜。一朝堕凡想，误入鹅鹜行。敛翮独惆怅，羞闻称凤凰。十年拭一剑，用尽华阴土。忽然被摧折，霜锋陷如龋。既璺不可合，既缺不可补。呼水再炉锤，寸心苦复苦。
惜哉行·其一
作者：魏学洢
朝代：明

惜哉云中鹤，矫矫乘风翔。亮音振天表，光洁凌秋霜。一朝堕凡想，误入鹅鹜行。敛翮独惆怅，羞闻称凤凰。
惜哉行·其二
作者：魏学洢
朝代：明

十年拭一剑，用尽华阴土。忽然被摧折，霜锋陷如龋。既璺不可合，既缺不可补。呼水再炉锤，寸心苦复苦。
戏题家塾
作者：魏学洢
朝代：明

好葺柴关早下帷，贫家父子习毛诗。传经邀得康成在，订字须关叔重知。茅屋主人恒菜色，荜门好味只园葵。先生莫漫歌长铗，花老春深归去迟。
招钱彦林仲芳兄弟饮
作者：魏学洢
朝代：明

旧爱陶令静，近觉次山好。蔼如过村巷，篱下逢父老。语朴情逾深，古风动怀抱。三复不能已，念与君共讨。翩然携仲来，浊酒足倾倒。
拟古仍古韵
作者：魏学洢
朝代：明

肃肃戒严装，恻恻将别离。凄凄朔风急，迢迢天一涯。欢颜好相慰，泪落不自知。羡彼东园鸟，依依家寒枝。留云道方远，别云心欲缓。出门申相问，此去何日返。木叶萧萧下，潸焉惊岁晚。为子长相思，为我加餐饭。十里跃青骢，垂鞭折杨柳。忽忆楼头人，含愁对窗牖。今日非相忘，当年漫分手。古镜若明月，寄赠闺中妇。皎皎契阔心，千年共相守。泉落不上山，泠泠响空石。谁能将此辞，寄语远游客。归来相宴乐，樽酒且勿薄。堂上邯郸倡，美者巫与洛。但苦杯行频，不解苦离索。华灯照道傍，车马填第宅。酒酣高歌发，长镵舞三尺。人生行乐尔，恶用相煎迫。箜篌且莫弹，箫鼓且莫陈。我有知心言，悽然伤尔神。飘忽逆旅客，何假亦何真。命俭意偏奢，戚戚不得申。朝为园中华，暮为陌上尘。斗酒非不足，安用争要津。请歌行路难，匍匐良苦辛。华山千馀仞，夹柏青云齐。枝枝遥相盖，馀阴覆琼阶。上有双鸳鸯，达曙酸且悲。行者问闾里，云是焦仲妻。前车勿驰驱，驻马且徘徊。援琴谱清曲，曲罢声转哀。可怜被逼迫，重伤相见稀。生前痛离别，死后徒双飞。未别视别轻，别时太草草。恨我非晨风，送君桑乾道。天长路曼曼，江空水浩浩。花落悲鸟啼，身与秋风老。昨暮共携手，明月射东壁。细语何喁喁，屈指犹历历。十五入君家，三见庭草易。朱楼足歌舞，匆匆逝焉适。慕彼侍中郎，薄天振高翮。男儿重荣名，故巷少行迹。青丝络马头，黄金饰车轭。怨君轻别离，怨君亦奚益。春风媚佳节，同游山之阿。何用相赠遗，下山摘女萝。女萝非有私，赠遗颇相宜。托根北山侧，施蔓南山陂。但存缠绵意，不怨相逢迟。怯怯爱春华，及时愿扬辉。既邀眄睐荣，甘同秋草萎。同床而各梦，缱绻空尔为。脉脉当户绣，不知双泪滋。人谓石莲苦，未解潜相思。莲成娇欲泣，泪落还渍之。持此长悠悠，芳菲复几时。静夜思妇泣，自言秦川女。岁晏凄无俦，寒砧伴机杼。荡子归不归，涟涟涕如雨。钩帘望明月，明月上几许。清光知我心，伫立无一语。游思随飘风，远历杜陵道。道傍合欢花，悉成断肠草。红颜不堪驻，妾愁君亦老。为乐逮良辰，归来何不早。人生数离别，百年非寿考。忙忙风尘中，荣名讵为宝。洛阳多丽人，罗袂纷相属。道逢七香车，芳风漾微绿。夹毂愿借问，来迟去已速。幸我遇狭斜，目远路更促。彷佛见蛾眉，不用艳妆束。嫣然一流盼，朱颜美如玉。所思不可见，弹古相思曲。曲中竟何言，理短情自促。野卉非不香，采之徒踯躅。今日白头吟，昨日黄金屋。行役出北门，怅然见新墓。朴樕集归乌，荒榛翳村路。生人尽黄土，有晨终有暮。死者梦已觉，生者懵未寤。落落初栽柏，泠泠泫残露。金帐苟不死，我亦图自固。百年饲蝼蚁，古来有长度。行乐惟富贵，先为行乐误。亮彼墓中人，当年曾纨裤。化久谁复戚，年少相与亲。灼灼艳繁华，弃捐归荒坟。骸骼变旅谷，樵竖摧为薪。所幸身既死，不更愁杀人。感此凋朱颜，怊怅悲前因。谁为不死人，怀此终日忧。来日当大难，今日且行游。行游须及时，古语恒如兹。口尔身不然，留为今人嗤。今古更相笑，逝者无还期。飒飒寒气发，重以夜猿悲。居人歌北风，征人赋无衣。一别涉九秋，心知无久违。门前候征旆，遥遥睹容辉。归马驱倍疾，亲为授前绥。荷裯道相思，百年愿同归。梦君远行迈，送君出重闱。惊泪浃芳席，劝君莫分飞。须忆离别时，出入频相睎。从今脱车辐，勿复窥双扉。薄暮远音至，戚戚心恐慄。向前视尺函，手书粲分列。妾颜三五月，夜夜清光缺。思君历秋冬，惠□□□□。
拟古仍古韵·其一
作者：魏学洢
朝代：明

肃肃戒严装，恻恻将别离。凄凄朔风急，迢迢天一涯。欢颜好相慰，泪落不自知。羡彼东园鸟，依依家寒枝。留云道方远，别云心欲缓。出门申相问，此去何日返。木叶萧萧下，潸焉惊岁晚。为子长相思，为我加餐饭。
拟古仍古韵·其七
作者：魏学洢
朝代：明

昨暮共携手，明月射东壁。细语何喁喁，屈指犹历历。十五入君家，三见庭草易。朱楼足歌舞，匆匆逝焉适。慕彼侍中郎，薄天振高翮。男儿重荣名，故巷少行迹。青丝络马头，黄金饰车轭。怨君轻别离，怨君亦奚益。
拟古仍古韵·其三
作者：魏学洢
朝代：明

泉落不上山，泠泠响空石。谁能将此辞，寄语远游客。归来相宴乐，樽酒且勿薄。堂上邯郸倡，美者巫与洛。但苦杯行频，不解苦离索。华灯照道傍，车马填第宅。酒酣高歌发，长镵舞三尺。人生行乐尔，恶用相煎迫。
拟古仍古韵·其九
作者：魏学洢
朝代：明

脉脉当户绣，不知双泪滋。人谓石莲苦，未解潜相思。莲成娇欲泣，泪落还渍之。持此长悠悠，芳菲复几时。
拟古仍古韵·其二
作者：魏学洢
朝代：明

十里跃青骢，垂鞭折杨柳。忽忆楼头人，含愁对窗牖。今日非相忘，当年漫分手。古镜若明月，寄赠闺中妇。皎皎契阔心，千年共相守。
拟古仍古韵·其五
作者：魏学洢
朝代：明

华山千馀仞，夹柏青云齐。枝枝遥相盖，馀阴覆琼阶。上有双鸳鸯，达曙酸且悲。行者问闾里，云是焦仲妻。前车勿驰驱，驻马且徘徊。援琴谱清曲，曲罢声转哀。可怜被逼迫，重伤相见稀。生前痛离别，死后徒双飞。
拟古仍古韵·其八
作者：魏学洢
朝代：明

春风媚佳节，同游山之阿。何用相赠遗，下山摘女萝。女萝非有私，赠遗颇相宜。托根北山侧，施蔓南山陂。但存缠绵意，不怨相逢迟。怯怯爱春华，及时愿扬辉。既邀眄睐荣，甘同秋草萎。同床而各梦，缱绻空尔为。
拟古仍古韵·其六
作者：魏学洢
朝代：明

未别视别轻，别时太草草。恨我非晨风，送君桑乾道。天长路曼曼，江空水浩浩。花落悲鸟啼，身与秋风老。
拟古仍古韵·其十
作者：魏学洢
朝代：明

静夜思妇泣，自言秦川女。岁晏凄无俦，寒砧伴机杼。荡子归不归，涟涟涕如雨。钩帘望明月，明月上几许。清光知我心，伫立无一语。
拟古仍古韵·其十一
作者：魏学洢
朝代：明

游思随飘风，远历杜陵道。道傍合欢花，悉成断肠草。红颜不堪驻，妾愁君亦老。为乐逮良辰，归来何不早。人生数离别，百年非寿考。忙忙风尘中，荣名讵为宝。
拟古仍古韵·其十七
作者：魏学洢
朝代：明

薄暮远音至，戚戚心恐慄。向前视尺函，手书粲分列。妾颜三五月，夜夜清光缺。思君历秋冬，惠□□□□。
拟古仍古韵·其十三
作者：魏学洢
朝代：明

行役出北门，怅然见新墓。朴樕集归乌，荒榛翳村路。生人尽黄土，有晨终有暮。死者梦已觉，生者懵未寤。落落初栽柏，泠泠泫残露。金帐苟不死，我亦图自固。百年饲蝼蚁，古来有长度。行乐惟富贵，先为行乐误。亮彼墓中人，当年曾纨裤。
拟古仍古韵·其十二
作者：魏学洢
朝代：明

洛阳多丽人，罗袂纷相属。道逢七香车，芳风漾微绿。夹毂愿借问，来迟去已速。幸我遇狭斜，目远路更促。彷佛见蛾眉，不用艳妆束。嫣然一流盼，朱颜美如玉。所思不可见，弹古相思曲。曲中竟何言，理短情自促。野卉非不香，采之徒踯躅。今日白头吟，昨日黄金屋。
拟古仍古韵·其十五
作者：魏学洢
朝代：明

谁为不死人，怀此终日忧。来日当大难，今日且行游。行游须及时，古语恒如兹。口尔身不然，留为今人嗤。今古更相笑，逝者无还期。
拟古仍古韵·其十六
作者：魏学洢
朝代：明

飒飒寒气发，重以夜猿悲。居人歌北风，征人赋无衣。一别涉九秋，心知无久违。门前候征旆，遥遥睹容辉。归马驱倍疾，亲为授前绥。荷裯道相思，百年愿同归。梦君远行迈，送君出重闱。惊泪浃芳席，劝君莫分飞。须忆离别时，出入频相睎。从今脱车辐，勿复窥双扉。
拟古仍古韵·其十四
作者：魏学洢
朝代：明

化久谁复戚，年少相与亲。灼灼艳繁华，弃捐归荒坟。骸骼变旅谷，樵竖摧为薪。所幸身既死，不更愁杀人。感此凋朱颜，怊怅悲前因。
拟古仍古韵·其四
作者：魏学洢
朝代：明

箜篌且莫弹，箫鼓且莫陈。我有知心言，悽然伤尔神。飘忽逆旅客，何假亦何真。命俭意偏奢，戚戚不得申。朝为园中华，暮为陌上尘。斗酒非不足，安用争要津。请歌行路难，匍匐良苦辛。
放歌赠程子长
作者：魏学洢
朝代：明

愈也具五穷，鼯也具五穷。子长之穷参有之，子长之穷将无穷。子长工作字，笔尖常带钟王意。子长善苦唫，藻思杂组曩与今。子长陡然逸兴剧，五指拂拂写竹石。老藤夭矫挺长虬，仰看青天仅盈尺。子长子长何多奇，观者咄咄争嗟咨。郭生风鸢亦尽好，那能调合富家儿。自画自题更自咏，饥时饱看徒尔为。黝云惨澹酸风急，葛巾吹折当窗立。五侯七贵漫相邀，字烂袖中终不入。熟朋作伴到门前，肘后推之转羞涩。穷人着处逢途穷，朅来住我东城东。浮图插天孤影直，铁隼摩厉穿长空。幽澜有泉自清泚，灶烟寂寂听晨钟。床头粳米并日涸，安望斗酒酣新丰。当今国风殊偪仄，觅一荡子不可得。浓人不入裘马场，淡人不受烟霞癖。闭门数箸析秋毫，纵能好书不好客。满堂尽是愬贫人，谁能一画疗贫策。安得弥天僻壤皆齐梁，十里一置田孟尝。又安得孟尝，筵前各置郭有道，不至误列君鸡鸣狗盗旁。吁嗟乎，为君作歌抒中肠，曲终拍绝空傍徨。
散愁
作者：魏学洢
朝代：明

冬意绝萧瑟，楼头日日阴。愆期雪不至，无厌雨偏淫。展恨频看史，凝愁独拥衾。自知人性后，惆怅到于今。得意固无伴，愁来谁可商。未呼桀溺隐，且学牧皮狂。枘凿从千态，牢骚付九章。渐疑蓬户内，亦不复黄唐。长日茅檐下，轻风动短衫。菊花聊自植，蓬径不为芟。入俗刃初试，畏人枚可衔。只应深自戢，清影倚长镵。超俗还谐俗，由来不可兼。黄齑今已熟，竹叶且微沾。见月思姬晋，临流忆谢瞻。泠然神欲往，风辗远村帘。
散愁·其一
作者：魏学洢
朝代：明

冬意绝萧瑟，楼头日日阴。愆期雪不至，无厌雨偏淫。展恨频看史，凝愁独拥衾。自知人性后，惆怅到于今。
散愁·其三
作者：魏学洢
朝代：明

长日茅檐下，轻风动短衫。菊花聊自植，蓬径不为芟。入俗刃初试，畏人枚可衔。只应深自戢，清影倚长镵。
散愁·其二
作者：魏学洢
朝代：明

得意固无伴，愁来谁可商。未呼桀溺隐，且学牧皮狂。枘凿从千态，牢骚付九章。渐疑蓬户内，亦不复黄唐。
散愁·其四
作者：魏学洢
朝代：明

超俗还谐俗，由来不可兼。黄齑今已熟，竹叶且微沾。见月思姬晋，临流忆谢瞻。泠然神欲往，风辗远村帘。
日晚歌
作者：魏学洢
朝代：明

日垂暮兮閒眺，下庭阶兮迟迟。揽秋芳兮可爱，抚黄菊兮彼陂。枝扶疏兮潇洒，纷英英兮陆离。菊逢我兮暇日，我逢菊兮茂时。澹相对兮逾好，兹逍遥兮无期。月娟娟兮初生，日淡淡兮馀曜。当兹辰兮有怀，倚柴门兮永眺。彼渔父兮何为，支两膝兮垂钓。夕阳尽兮忘归，临清流兮自照。袭芳草兮相盼，余与子兮同调。欲有言兮无辞，览前林兮微笑。
日晚歌·其一
作者：魏学洢
朝代：明

日垂暮兮閒眺，下庭阶兮迟迟。揽秋芳兮可爱，抚黄菊兮彼陂。枝扶疏兮潇洒，纷英英兮陆离。菊逢我兮暇日，我逢菊兮茂时。澹相对兮逾好，兹逍遥兮无期。
日晚歌·其二
作者：魏学洢
朝代：明

月娟娟兮初生，日淡淡兮馀曜。当兹辰兮有怀，倚柴门兮永眺。彼渔父兮何为，支两膝兮垂钓。夕阳尽兮忘归，临清流兮自照。袭芳草兮相盼，余与子兮同调。欲有言兮无辞，览前林兮微笑。
春晴
作者：魏学洢
朝代：明

短袷狎轻风，檐牙映日红。水流残雪外，家住鸟声中。柳怯颜宜笑，梅欹韵特工。故人春倍好，应访百花丛。
有客
作者：魏学洢
朝代：明

有客有客何亭亭，翩翩辞我出我庭。举头视日日未暮，行行重行还复停。槃桓斯须故人好，匪有遗说相丁宁。城西渡头独归去，垂条万缕江天青。
游秦驻山道上口占
作者：魏学洢
朝代：明

匹马踏残阳，乾坤亦渺茫。海潮东去尽，行子但愁肠。
猛虎行
作者：魏学洢
朝代：明

北山有猛虎，不牝亦不牡。哀哀无辜人，吞噬十而九。猛虎且勿道，虱乃伏其尻。壮士困颠踬，虱喙纷相挠。愤语行路人，且复忍此虱。扑虱误惊虎，灭影苦无术。虎头置短枕，虎皮罩尘埃。猛虎有死日，虱乎何有哉。朝窥北山头，猛虎死耶非。暮窥北山脚，猛虎死耶非。猎户不见至，虎尾日鲜肥。虎尾偶一掉，虱失尻间窍。
田父述
作者：魏学洢
朝代：明

田父昔云壮，而今亦衰老。耕男荷锄行，语我莫起早。独眠鸟声集，启户日杲杲。檐瓦浮轻烟，久霪今乍好。炊烟起前村，念我耕男饥。入门促妇馌，语罢还歔欷。稚子嘱邻家，勿濯菱花矶。陇头直南去，疾行还疾归。槿下犬迎吠，遥识南村友。殷勤乳下孙，先我乱趋走。久别勿言去，恰熟新酿酒。解篱撷园葵，携壶向高柳。前宿君家时，共醉值邻叟。兹翁故矍铄，日来安好否。
田父述·其一
作者：魏学洢
朝代：明

田父昔云壮，而今亦衰老。耕男荷锄行，语我莫起早。独眠鸟声集，启户日杲杲。檐瓦浮轻烟，久霪今乍好。
田父述·其三
作者：魏学洢
朝代：明

槿下犬迎吠，遥识南村友。殷勤乳下孙，先我乱趋走。久别勿言去，恰熟新酿酒。解篱撷园葵，携壶向高柳。前宿君家时，共醉值邻叟。兹翁故矍铄，日来安好否。
田父述·其二
作者：魏学洢
朝代：明

炊烟起前村，念我耕男饥。入门促妇馌，语罢还歔欷。稚子嘱邻家，勿濯菱花矶。陇头直南去，疾行还疾归。
病中喜沈子玄仲操兄弟见过
作者：魏学洢
朝代：明

纤草萎墙侧，微霜薄寒柯。有客来远方，群集酣且歌。匪我新酿好，语洽欢情多。病子不能偕，惆怅当如何。披帷见馀照，疑是明月光。感兹不能眠，揽衣独傍徨。索居思远人，邂逅不得当。从君乞谖草，使我心弥忘。
病中喜沈子玄仲操兄弟见过·其一
作者：魏学洢
朝代：明

纤草萎墙侧，微霜薄寒柯。有客来远方，群集酣且歌。匪我新酿好，语洽欢情多。病子不能偕，惆怅当如何。
病中喜沈子玄仲操兄弟见过·其二
作者：魏学洢
朝代：明

披帷见馀照，疑是明月光。感兹不能眠，揽衣独傍徨。索居思远人，邂逅不得当。从君乞谖草，使我心弥忘。
秋兴
作者：魏学洢
朝代：明

菊花当牖酒当帘，枫树当风动远帘。红叶有诗追白傅，素秋无事独陶潜。十年梦境留天壤，一夜溪声到草檐。此日登高赋秋兴，归来芦畔月纤纤。相对柴门月欲芽，秋风吹彻舞衣斜。閒披晋帖裁新叶，倦枕韦诗数落花。不向暮园怜蕙茝，每逢流水忆蒹葭。浩歌独拟沧浪去，蓼蕊芦枝别一家。天高着处可徜徉，日日优游日日忙。瘦菊倚风同客笑，短篁摇影共人长。旧疑西蜀诗无律，近信东皋醉有乡。薄暮凭阑清眺迥，水青云白淡秋妆。秋气萧疏秋思閒，出门跬步属尘寰。藏身未得名山胜，避俗独来高树间。闻道古人携鹤去，也应今日放歌还。幽怀不尽凌波兴，且抱渔竿水一湾。日出看山日入回，道逢曲径更徘徊。啾啾细翮攒枯木，袅袅游丝下绛苔。野菊偶开秋色里，奚儿莫报主人陪。茶铛好逐渔郎返，荡桨高歌归去来。片帆斜入荻花洲，笑指西溪话旧游。曲水楼前留我在，远云飞处有人不。村翁来往逢归径，稚子蹁跹上钓舟。兹日几山同眺望，登临遥忆洞庭秋。何日青钱买钓矶，秋江短棹任飞飞。好呼巢父为邻右，或伴尧夫上翠微。芒屩每逢佳石住，布袍常拂暮烟归。翛然此意谁能画，晴浪无声落叶稀。一夕西风到画栏，芙蓉消瘦不禁寒。身无同调人应笑，坐有新诗眼倦看。逐伴未能忘袒裼，闭门聊自爱衣冠。晚来斗酒长唫处，月小天高白露漙。
秋兴·其一
作者：魏学洢
朝代：明

菊花当牖酒当帘，枫树当风动远帘。红叶有诗追白傅，素秋无事独陶潜。十年梦境留天壤，一夜溪声到草檐。此日登高赋秋兴，归来芦畔月纤纤。
秋兴·其七
作者：魏学洢
朝代：明

何日青钱买钓矶，秋江短棹任飞飞。好呼巢父为邻右，或伴尧夫上翠微。芒屩每逢佳石住，布袍常拂暮烟归。翛然此意谁能画，晴浪无声落叶稀。
秋兴·其三
作者：魏学洢
朝代：明

天高着处可徜徉，日日优游日日忙。瘦菊倚风同客笑，短篁摇影共人长。旧疑西蜀诗无律，近信东皋醉有乡。薄暮凭阑清眺迥，水青云白淡秋妆。
秋兴·其二
作者：魏学洢
朝代：明

相对柴门月欲芽，秋风吹彻舞衣斜。閒披晋帖裁新叶，倦枕韦诗数落花。不向暮园怜蕙茝，每逢流水忆蒹葭。浩歌独拟沧浪去，蓼蕊芦枝别一家。
秋兴·其五
作者：魏学洢
朝代：明

日出看山日入回，道逢曲径更徘徊。啾啾细翮攒枯木，袅袅游丝下绛苔。野菊偶开秋色里，奚儿莫报主人陪。茶铛好逐渔郎返，荡桨高歌归去来。
秋兴·其八
作者：魏学洢
朝代：明

一夕西风到画栏，芙蓉消瘦不禁寒。身无同调人应笑，坐有新诗眼倦看。逐伴未能忘袒裼，闭门聊自爱衣冠。晚来斗酒长唫处，月小天高白露漙。
秋兴·其六
作者：魏学洢
朝代：明

片帆斜入荻花洲，笑指西溪话旧游。曲水楼前留我在，远云飞处有人不。村翁来往逢归径，稚子蹁跹上钓舟。兹日几山同眺望，登临遥忆洞庭秋。
秋兴·其四
作者：魏学洢
朝代：明

秋气萧疏秋思閒，出门跬步属尘寰。藏身未得名山胜，避俗独来高树间。闻道古人携鹤去，也应今日放歌还。幽怀不尽凌波兴，且抱渔竿水一湾。
简钱彦林谋阻唐宜之金陵之行
作者：魏学洢
朝代：明

野航去住浑难定，似向金陵烟雨中。凤老何天寻竹实，雁栖随地傍孤篷。浮踪三宿伊无恋，幽绪千层我较浓。半里梅花劳梦想，况堪山水隔重重。不惜相随日数回，武塘曾见几人来。君逢好友邀吾共，吾有奇怀向友开。此去倘离香树圃，何年同住藕花隈。天雄归骑行将近，留策应须细细裁。
简钱彦林谋阻唐宜之金陵之行·其一
作者：魏学洢
朝代：明

野航去住浑难定，似向金陵烟雨中。凤老何天寻竹实，雁栖随地傍孤篷。浮踪三宿伊无恋，幽绪千层我较浓。半里梅花劳梦想，况堪山水隔重重。
简钱彦林谋阻唐宜之金陵之行·其二
作者：魏学洢
朝代：明

不惜相随日数回，武塘曾见几人来。君逢好友邀吾共，吾有奇怀向友开。此去倘离香树圃，何年同住藕花隈。天雄归骑行将近，留策应须细细裁。
舟行
作者：魏学洢
朝代：明

野眺旷无际，泼空云万重。无心閒点染，港口出渔翁。云沉波影暗，寺古鸟声集。平畴三尺青，风披见蓑笠。
舟行·其一
作者：魏学洢
朝代：明

野眺旷无际，泼空云万重。无心閒点染，港口出渔翁。
舟行·其二
作者：魏学洢
朝代：明

云沉波影暗，寺古鸟声集。平畴三尺青，风披见蓑笠。
茅檐杂诗
作者：魏学洢
朝代：明

只在尘寰内，居然径独迂。此君疏类我，石丈老于儒。候雨迎鸠妇，栽花薙鼠姑。客来深自慰，知有浊醪无。吾庐何所托，芳草蓼花西。幻岂渔郎路，悠然樵父溪。落英行处拾，佳句半无题。莎径时来往，苔深茆屋低。独坐不知夕，时闻栖鸟腾。閒情怀应物，淡语忆渊明。近借邻家棹，前移柳下罾。道逢田父返，相话豆花棚。来往曾何意，偏于淡处亲。山光疑旧梦，花影属分身。旷眼侵云脚，沉思傍水漘。平生最相识，强半白头人。独坐寒梅下，依依细草薰。耽奇追鸟迹，消懒学鹅群。诗入花间队，文成水上军。朝看司马赋，恍欲上云云。孰谓贫多暇，笺诗更解玄。业随当代后，痴到古人前。瓶满陶潜粟，囊馀杜甫钱。愿奢谁过此，老我只丹铅。
茅檐杂诗·其一
作者：魏学洢
朝代：明

只在尘寰内，居然径独迂。此君疏类我，石丈老于儒。候雨迎鸠妇，栽花薙鼠姑。客来深自慰，知有浊醪无。
茅檐杂诗·其三
作者：魏学洢
朝代：明

独坐不知夕，时闻栖鸟腾。閒情怀应物，淡语忆渊明。近借邻家棹，前移柳下罾。道逢田父返，相话豆花棚。
茅檐杂诗·其二
作者：魏学洢
朝代：明

吾庐何所托，芳草蓼花西。幻岂渔郎路，悠然樵父溪。落英行处拾，佳句半无题。莎径时来往，苔深茆屋低。
茅檐杂诗·其五
作者：魏学洢
朝代：明

独坐寒梅下，依依细草薰。耽奇追鸟迹，消懒学鹅群。诗入花间队，文成水上军。朝看司马赋，恍欲上云云。
茅檐杂诗·其六
作者：魏学洢
朝代：明

孰谓贫多暇，笺诗更解玄。业随当代后，痴到古人前。瓶满陶潜粟，囊馀杜甫钱。愿奢谁过此，老我只丹铅。
茅檐杂诗·其四
作者：魏学洢
朝代：明

来往曾何意，偏于淡处亲。山光疑旧梦，花影属分身。旷眼侵云脚，沉思傍水漘。平生最相识，强半白头人。
讯京师归客
作者：魏学洢
朝代：明

昨夜足拳三尺铁，长安马上髯如雪。忽闻人从长安来，披衣不待柴门开。紫裘半醉别燕市，家君可有家书裁。吾知书中不得意，小凤霜折抟风翅。客囊羞涩布袍单，红签逐套平安字。写时雁渡湘江水，到时水落芙蓉死。便令历历道分明，往事蚤隔三千里。天长日短归不归，愁心乱逐孤篷飞。
读史杂述
作者：魏学洢
朝代：明

两吕虎负嵎，将相徒手搏。诱虎弃深窟，缚之若狐貉。飞诫闭殿门，驰节斩长乐。成败呼噏间，日出欃枪落。英雄图退步，可嗤亦可怜。驰逐威八荒，日暮求三山。手植金光草，吸露还餐烟。悲哉秋风辞，茂陵乃无年。审事贵审几，急湍迸石罅。东京横貂珰，群狼啖天下。但当歼其魁，何用苦不赦。日入慝相求，惊鸾飞下楼。徒令千载人，念之双泪流。桓郎好奇筴，百发无遗矢。嗟彼佳人儿，置之若充耳。身弃千貔貅，独行不知止。病马忽腾槽，驽马栈下死。何代无㹠犊，郦兄不欺已。烈烈南风恶，人传天下乐。浴尽簏帘香，铜驼立荆藿。当时生桓文，杨家作伊霍。伤心箭头书，吹向金墉郭。海上拾凫毛，陆离三丈长。岂不洵文采，对之神色怆。繁华少年子，三五自成行。铜驼且流血，金谷且流觞。为我问广武，天道何茫茫。剑解穿壁飞，不解斩河阳。番儿歌阿干，鲜卑山色寒。阿干歌声苦，鲜卑水酸楚。武皇虎豹威，猛力廓郊圻。骨肉快相啖，诸儿还日稀。秦川血没腕，六宫已灰飞。为歌阿干曲，曲终泪沾衣。番儿花箭强，金簳狼牙脊。单枝折如朽，十九胜千百。兄弟相为依，一如箭在笮。敦弓交驩好，角弓刺乖隔。我作折箭吟，阿干第二拍。时危保七尺，恬淡颇有馀。志扶大厦倾，那得屏人居。岌岌宋鼎折，扛者须贲诸。袁刘两骲箭，射堋安得除。青青石城月，夜夜石城闾。黄？捧玉玺，乳妪竟何如。吴翁初虎啸，顾盼生雄风。领军三十年，对之何梦梦。跛奴一朝至，探鷇还呼熊。昨日昭阳殿，今日单于宫。徒令韦衡州，热血喷长空。女蜗五色石，用之堪补天。石破天柱折，明月落长安。龙子发未燥，奇绩凌齐桓。明月照四海，如何坐愁叹。短歌闷欲绝，敲碎黄金柈。天生普六茹，梓发周家庐。刺瓜遘厄会，惜哉剑术疏。一夫叩刀入，壮士皆次且。随王有樊哙，赵王无鱄诸。白日脱惊龙，弹指空踌躇。后庭歌玉树，为乐殊未央。金貂杂蛾眉，擘笺飞琼觞。天子好风流，六宫游冶场。欢娱不终日，隋兵来醉乡。千年燕支井，破月照荒凉。
读史杂述·其一
作者：魏学洢
朝代：明

两吕虎负嵎，将相徒手搏。诱虎弃深窟，缚之若狐貉。飞诫闭殿门，驰节斩长乐。成败呼噏间，日出欃枪落。
读史杂述·其七
作者：魏学洢
朝代：明

番儿歌阿干，鲜卑山色寒。阿干歌声苦，鲜卑水酸楚。武皇虎豹威，猛力廓郊圻。骨肉快相啖，诸儿还日稀。秦川血没腕，六宫已灰飞。为歌阿干曲，曲终泪沾衣。
读史杂述·其三
作者：魏学洢
朝代：明

审事贵审几，急湍迸石罅。东京横貂珰，群狼啖天下。但当歼其魁，何用苦不赦。日入慝相求，惊鸾飞下楼。徒令千载人，念之双泪流。
读史杂述·其九
作者：魏学洢
朝代：明

时危保七尺，恬淡颇有馀。志扶大厦倾，那得屏人居。岌岌宋鼎折，扛者须贲诸。袁刘两骲箭，射堋安得除。青青石城月，夜夜石城闾。黄？捧玉玺，乳妪竟何如。
读史杂述·其九
作者：魏学洢
朝代：明
体裁：古风

时危保七尺，恬淡颇有馀。志扶大厦倾，那得屏人居。岌岌宋鼎折，扛者须贲诸。袁刘两骲箭，射堋安得除。青青石城月，夜夜石城闾。黄�捧玉玺，乳妪竟何如。
读史杂述·其二
作者：魏学洢
朝代：明

英雄图退步，可嗤亦可怜。驰逐威八荒，日暮求三山。手植金光草，吸露还餐烟。悲哉秋风辞，茂陵乃无年。
读史杂述·其五
作者：魏学洢
朝代：明

烈烈南风恶，人传天下乐。浴尽簏帘香，铜驼立荆藿。当时生桓文，杨家作伊霍。伤心箭头书，吹向金墉郭。
读史杂述·其八
作者：魏学洢
朝代：明

番儿花箭强，金簳狼牙脊。单枝折如朽，十九胜千百。兄弟相为依，一如箭在笮。敦弓交驩好，角弓刺乖隔。我作折箭吟，阿干第二拍。
读史杂述·其六
作者：魏学洢
朝代：明

海上拾凫毛，陆离三丈长。岂不洵文采，对之神色怆。繁华少年子，三五自成行。铜驼且流血，金谷且流觞。为我问广武，天道何茫茫。剑解穿壁飞，不解斩河阳。
读史杂述·其十
作者：魏学洢
朝代：明

吴翁初虎啸，顾盼生雄风。领军三十年，对之何梦梦。跛奴一朝至，探鷇还呼熊。昨日昭阳殿，今日单于宫。徒令韦衡州，热血喷长空。
读史杂述·其十一
作者：魏学洢
朝代：明

女蜗五色石，用之堪补天。石破天柱折，明月落长安。龙子发未燥，奇绩凌齐桓。明月照四海，如何坐愁叹。短歌闷欲绝，敲碎黄金柈。
读史杂述·其十三
作者：魏学洢
朝代：明

后庭歌玉树，为乐殊未央。金貂杂蛾眉，擘笺飞琼觞。天子好风流，六宫游冶场。欢娱不终日，隋兵来醉乡。千年燕支井，破月照荒凉。
读史杂述·其十二
作者：魏学洢
朝代：明

天生普六茹，梓发周家庐。刺瓜遘厄会，惜哉剑术疏。一夫叩刀入，壮士皆次且。随王有樊哙，赵王无鱄诸。白日脱惊龙，弹指空踌躇。
读史杂述·其四
作者：魏学洢
朝代：明

桓郎好奇筴，百发无遗矢。嗟彼佳人儿，置之若充耳。身弃千貔貅，独行不知止。病马忽腾槽，驽马栈下死。何代无㹠犊，郦兄不欺已。
读史杂述·其四
作者：魏学洢
朝代：明
体裁：古风

桓郎好奇筴，百发无遗矢。嗟彼佳人儿，置之若充耳。身弃千貔貅，独行不知止。病马忽腾槽，驽马栈下死。何代无豚犊，郦兄不欺已。
读史述 其一 侯生
作者：魏学洢
朝代：明

翩翩信陵君，夷门拔奇士。白手搏强秦，缓急莫堪使。一策虎符飞，再策铁锤起。杀气入邯郸，秦军无坚垒。此时夷门客，长笑送公子。头颅留谢人，事完身足死。
读史述 其七 张良
作者：魏学洢
朝代：明

子房妇女容，冷致澹人意。鸿门撞玉斗，从容自游戏。想其眉宇间，消尽浪沙气。壮心未肯降，偶尔付刘季。万户亦何庸，赏功汉家事。谷城拾黄石，归来好閒睡。
读史述 其三 鲁仲连
作者：魏学洢
朝代：明

鄙夫争一身，身外匪所计。有如魏帝秦，何与鲁连事。先生独倜傥，慷慨决大义。五岳倒地轻，沧海连天沸。吐舌如吐刀，锋锋着人厉。白日走秦兵，先生天下士。
读史述 其九 李陵
作者：魏学洢
朝代：明

李陵飞将雏，千弩应弦倒。万里搏单于，匈奴不堪埽。箙中花箭尽，鼓死龙城道。名败志不成，身与毡帷老。日落望乡台，酸风嘶荒草。子卿不相理，十年恨盈抱。
读史述 其二 蔺相如
作者：魏学洢
朝代：明

秦王会渑池，邯郸出孤注。帐下千熊罴，笙筝乱如雨。提瑟藐万乘，耽耽视毚兔。一夫瞋目呼，虓虎不敢怒。残丝奏杀声，雪锋交五步。昔年柱前血，今日堪相污。壮哉蔺夫子，千载有馀慕。
读史述 其二十 荀崧女灌
作者：魏学洢
朝代：明

荀家有娇女，艾年方十三。桑弓鸦翎箭，匕首霜花镡。月黑跳孤城，重围密如蚕。平明转战出，军中杀气酣。不假七日哭，蚤达尺八函。援兵走风雨，髣髴破章邯。借问骁将谁，发覆青虫簪。
读史述 其二十一 王衍
作者：魏学洢
朝代：明

㔨勒少雄桀，倚啸上东门。尔时正穷贱，猛志凌中原。杯酒较帝王，意气何轩轩。却笑王夷甫，白首工清言。劝人着柘黄，龊龊不足论。
读史述 其二十七 颜延之
作者：魏学洢
朝代：明

颜彪酒之狂，俭德类知道。超然繁华外，落拓自为好。沉饮匪荒宴，春郊卧芳草。千秋两步兵，孤怀恣倾倒。谢家艳芙蕖，秋深竟枯槁。
读史述 其二十三 谢安
作者：魏学洢
朝代：明

安石东山时，优游丝与竹。以此理世务，驯若山中鹿。当其会新亭，朝野尽蓄缩。从容谐笑间，不言使人服。临风每怀想，可人温如玉。
读史述 其二十九 贺若敦
作者：魏学洢
朝代：明

丈夫营四海，守口当如㼶。漫掉三寸舌，焉保七尺躯。贺若大将才，功灭身亦俱。快锥刺儿舌，儿舌血模糊。快口刺人心，憯毒过矛殳。感兹酸楚言，三复还长吁。
读史述 其二十二 殷浩
作者：魏学洢
朝代：明

深源不出山，令名跨江东。虚声可坐镇，那足敌枭雄。角巾归乌衣，澹然流高风。悠悠行路口，理合深弥缝。才穷气先折，咄咄徒书空。
读史述 其二十五 王猛
作者：魏学洢
朝代：明

景略敬仲匹，西北千群空。观其驭邓？，大类隆准公。古来草创业，善作期善终。敌棋难尽杀，须让东南风。赌墅得胜著，残局收全功。方信敬仲奇，小白徒英雄。
读史述 其二十五 王猛
作者：魏学洢
朝代：明
体裁：古风

景略敬仲匹，西北千群空。观其驭邓�，大类隆准公。古来草创业，善作期善终。敌棋难尽杀，须让东南风。赌墅得胜著，残局收全功。方信敬仲奇，小白徒英雄。
读史述 其二十八 乐陵王妃
作者：魏学洢
朝代：明

淫风扇齐梁，遗事供唾骂。读至乐陵妃，忽然涕盈把。可怜乐陵别，握手泪潺潺。带玦割相赠，此去何时还。郎留壁花白，郎去池水殷。恨恨肠寸绝，玦莫留人间。天乎如有情，玦当化为环。
读史述 其二十六 刘裕
作者：魏学洢
朝代：明

一夫驱千人，寄奴天下奇。新洲射长蛇，没羽血淋漓。青衣双？药，一呼忽失之。鲍风腥帝剑，快事恒如兹。殿前一横盻，愁杀桓家儿。
读史述 其二十六 刘裕
作者：魏学洢
朝代：明
体裁：古风

一夫驱千人，寄奴天下奇。新洲射长蛇，没羽血淋漓。青衣双�药，一呼忽失之。鲍风腥帝剑，快事恒如兹。殿前一横盻，愁杀桓家儿。
读史述 其二十四 王羲之
作者：魏学洢
朝代：明

茂弘经世才，安石更文雅。逸少故风流，岂是悠悠者。殷谢啖空名，人心同败瓦。好语不入耳，世事解人寡。作书换鹅群，山水秀而野。
读史述 其五 伍员
作者：魏学洢
朝代：明

楚臣报楚怨，楚人心胆寒。但当收谗夫，菹醢流馀脔。断棺笞故主，倒行剧无端。长蛇栖郢宫，举国发冲冠。秦庭七日哭，安得不悲酸。
读史述 其八 苏武
作者：魏学洢
朝代：明

苏武挺奇骨，矻然不可移。齧雪兼咽旃，掘鼠还牧羠。孤臣合穷死，不用青天知。区区惜朝露，故人真女儿。
读史述 其六 荆轲
作者：魏学洢
朝代：明

萧萧易水波，日晏客未至。十三死灰儿，勉强共大计。坐中击筑人，何不充秦使。田光死也饯，于期死也贽。空死一无酬，烈士丧英气。愿逐酒人游，哭尽不平事。
读史述 其十 朱晖
作者：魏学洢
朝代：明

我乃踽凉人，好谭快心事。文季年十三，倜傥露奇气。睨璧绐少府，片言重把臂。公叔济长河，望风走污吏。读此浮大白，五斗不成醉。
读史述 其十一 李文姬
作者：魏学洢
朝代：明

文姬巾帼流，乃是女智囊。三子返闾里，怵然暗悲伤。鸢肩阚如虎，六尺危朝霜。十年酒家佣，一朝归故乡。姊弟相向哭，行道泪滂滂。
读史述 其十七 孙嵩
作者：魏学洢
朝代：明

北海孙宾石，沉烈有深意。道逢卖饼人，一呼魂魄悸。携手同车归，上堂拜昆季。门外正狼虎，闻声莫通气。事平相笑出，厄屯乍成字。问君复壁中，还有几名士。
读史述 其十三 田畴
作者：魏学洢
朝代：明

夜读刘虞传，胸坎生不平。无终有一士，烈烈千人英。栾布不足数，申胥难与京。吾将夙严装，万里从之行。谁为同心人，千载陶渊明。
读史述 其十九 祖逖
作者：魏学洢
朝代：明

英雄不得志，此事休问天。刘生幽院死，祖生亦可怜。击楫渡中流，激昂先着鞭。一夫搆内难，壮士功不全。浩歌唾壶缺，使我泪涟涟。
读史述 其十二 阮籍
作者：魏学洢
朝代：明

当年竹林中，步兵尽高妙。登山赋英雄，恸哭兼长啸。却令两竖子，代我解人诮。此中深意存，醒人那能料。吾有数斗酒，垒块可堪浇。
读史述 其十五 周瑜
作者：魏学洢
朝代：明

公瑾起江东，翩翩美年少。瞒兵百万来，风流剧谈笑。一箭火鸦发，糜烂连天徼。黑焰走江陵，飞光落刀鞘。奔涛沸鼙鼓，鲛舞鲸鱼跳。赋诗横槊人，惊魂腥孤峤。潮转紫旗回，江青发红照。
读史述 其十八 刘琨
作者：魏学洢
朝代：明

越石志四海，中夜起长歌。万国遍戎马，泪落成江河。失路归无家，同心媾女萝。银罂血犹泚，转眼仍操戈。英雄功不成，慷慨呼奈何。
读史述 其十六 诸葛亮
作者：魏学洢
朝代：明

受托诚不易，知人良独难。南阳虽子房，谁为酂与韩。将相兼簿书，心中多苦酸。十出九空归，一身亦凋残。为君歌梁父，中夜发长叹。
读史述 其十四 庞德公
作者：魏学洢
朝代：明

庞翁襄阳人，不识襄阳县。躬耕有馀暇，支颐玩时变。鹿门漾春风，吹落桃花片。区区一角天，儿辈已足办。
读史述 其四 屈平
作者：魏学洢
朝代：明

洛阳隽年少，投文吊沅湘。悯累堙郁志，讯累远自藏。谣诼虽蔽明，美人安可忘。苟能历九州，故都可徜徉。嘿嘿不忍去，抱此九回肠。骚人恨无限，千载为悲伤。
读史述·侯生
作者：魏学洢
朝代：明

翩翩信陵君，夷门拔奇士。白手搏强秦，缓急莫堪使。一策虎符飞，再策铁锤起。杀气入邯郸，秦军无坚垒。此时夷门客，长笑送公子。头颅留谢人，事完身足死。秦王会渑池，邯郸出孤注。帐下千熊罴，笙筝乱如雨。提瑟藐万乘，耽耽视毚兔。一夫瞋目呼，虓虎不敢怒。残丝奏杀声，雪锋交五步。昔年柱前血，今日堪相污。壮哉蔺夫子，千载有馀慕。鄙夫争一身，身外匪所计。有如魏帝秦，何与鲁连事。先生独倜傥，慷慨决大义。五岳倒地轻，沧海连天沸。吐舌如吐刀，锋锋着人厉。白日走秦兵，先生天下士。洛阳隽年少，投文吊沅湘。悯累堙郁志，讯累远自藏。谣诼虽蔽明，美人安可忘。苟能历九州，故都可徜徉。嘿嘿不忍去，抱此九回肠。骚人恨无限，千载为悲伤。楚臣报楚怨，楚人心胆寒。但当收谗夫，菹醢流馀脔。断棺笞故主，倒行剧无端。长蛇栖郢宫，举国发冲冠。秦庭七日哭，安得不悲酸。萧萧易水波，日晏客未至。十三死灰儿，勉强共大计。坐中击筑人，何不充秦使。田光死也饯，于期死也贽。空死一无酬，烈士丧英气。愿逐酒人游，哭尽不平事。子房妇女容，冷致澹人意。鸿门撞玉斗，从容自游戏。想其眉宇间，消尽浪沙气。壮心未肯降，偶尔付刘季。万户亦何庸，赏功汉家事。谷城拾黄石，归来好閒睡。苏武挺奇骨，矻然不可移。齧雪兼咽旃，掘鼠还牧羠。孤臣合穷死，不用青天知。区区惜朝露，故人真女儿。李陵飞将雏，千弩应弦倒。万里搏单于，匈奴不堪埽。箙中花箭尽，鼓死龙城道。名败志不成，身与毡帷老。日落望乡台，酸风嘶荒草。子卿不相理，十年恨盈抱。我乃踽凉人，好谭快心事。文季年十三，倜傥露奇气。睨璧绐少府，片言重把臂。公叔济长河，望风走污吏。读此浮大白，五斗不成醉。文姬巾帼流，乃是女智囊。三子返闾里，怵然暗悲伤。鸢肩阚如虎，六尺危朝霜。十年酒家佣，一朝归故乡。姊弟相向哭，行道泪滂滂。当年竹林中，步兵尽高妙。登山赋英雄，恸哭兼长啸。却令两竖子，代我解人诮。此中深意存，醒人那能料。吾有数斗酒，垒块可堪浇。夜读刘虞传，胸坎生不平。无终有一士，烈烈千人英。栾布不足数，申胥难与京。吾将夙严装，万里从之行。谁为同心人，千载陶渊明。庞翁襄阳人，不识襄阳县。躬耕有馀暇，支颐玩时变。鹿门漾春风，吹落桃花片。区区一角天，儿辈已足办。公瑾起江东，翩翩美年少。瞒兵百万来，风流剧谈笑。一箭火鸦发，糜烂连天徼。黑焰走江陵，飞光落刀鞘。奔涛沸鼙鼓，鲛舞鲸鱼跳。赋诗横槊人，惊魂腥孤峤。潮转紫旗回，江青发红照。受托诚不易，知人良独难。南阳虽子房，谁为酂与韩。将相兼簿书，心中多苦酸。十出九空归，一身亦凋残。为君歌梁父，中夜发长叹。北海孙宾石，沉烈有深意。道逢卖饼人，一呼魂魄悸。携手同车归，上堂拜昆季。门外正狼虎，闻声莫通气。事平相笑出，厄屯乍成字。问君复壁中，还有几名士。越石志四海，中夜起长歌。万国遍戎马，泪落成江河。失路归无家，同心媾女萝。银罂血犹泚，转眼仍操戈。英雄功不成，慷慨呼奈何。英雄不得志，此事休问天。刘生幽院死，祖生亦可怜。击楫渡中流，激昂先着鞭。一夫搆内难，壮士功不全。浩歌唾壶缺，使我泪涟涟。荀家有娇女，艾年方十三。桑弓鸦翎箭，匕首霜花镡。月黑跳孤城，重围密如蚕。平明转战出，军中杀气酣。不假七日哭，蚤达尺八函。援兵走风雨，髣髴破章邯。借问骁将谁，发覆青虫簪。㔨勒少雄桀，倚啸上东门。尔时正穷贱，猛志凌中原。杯酒较帝王，意气何轩轩。却笑王夷甫，白首工清言。劝人着柘黄，龊龊不足论。深源不出山，令名跨江东。虚声可坐镇，那足敌枭雄。角巾归乌衣，澹然流高风。悠悠行路口，理合深弥缝。才穷气先折，咄咄徒书空。安石东山时，优游丝与竹。以此理世务，驯若山中鹿。当其会新亭，朝野尽蓄缩。从容谐笑间，不言使人服。临风每怀想，可人温如玉。茂弘经世才，安石更文雅。逸少故风流，岂是悠悠者。殷谢啖空名，人心同败瓦。好语不入耳，世事解人寡。作书换鹅群，山水秀而野。景略敬仲匹，西北千群空。观其驭邓？，大类隆准公。古来草创业，善作期善终。敌棋难尽杀，须让东南风。赌墅得胜著，残局收全功。方信敬仲奇，小白徒英雄。一夫驱千人，寄奴天下奇。新洲射长蛇，没羽血淋漓。青衣双？药，一呼忽失之。鲍风腥帝剑，快事恒如兹。殿前一横盻，愁杀桓家儿。颜彪酒之狂，俭德类知道。超然繁华外，落拓自为好。沉饮匪荒宴，春郊卧芳草。千秋两步兵，孤怀恣倾倒。谢家艳芙蕖，秋深竟枯槁。淫风扇齐梁，遗事供唾骂。读至乐陵妃，忽然涕盈把。可怜乐陵别，握手泪潺潺。带玦割相赠，此去何时还。郎留壁花白，郎去池水殷。恨恨肠寸绝，玦莫留人间。天乎如有情，玦当化为环。丈夫营四海，守口当如㼶。漫掉三寸舌，焉保七尺躯。贺若大将才，功灭身亦俱。快锥刺儿舌，儿舌血模糊。快口刺人心，憯毒过矛殳。感兹酸楚言，三复还长吁。
赋得客帐梦封侯
作者：魏学洢
朝代：明

燕山飞骑白如练，羽林夜诏趋金殿。宫妆武妓唱铙歌，甲光雪照银花片。材官小臣拜稽首，肘后铜符金压纽。丈夫此举不足奇，虎头燕颔蚤有之。会须万里筑鲸鲵，忽然窗角射明月，布帏斜挂猩红血。
赠子玄
作者：魏学洢
朝代：明

偏得伊人意，吟携月下锄。稻香通竹坞，新句几踌躇。
送唐污父入四安山
作者：魏学洢
朝代：明

污父先生久作邻，未知污父是何人。茶垆时畜长生火，药裹常随不病身。短裤独锄三尺圃，角巾留挂十年尘。刺船忽向千峰去，何处烟波着钓纶。
送程子长兼呈魏瓠园先生
作者：魏学洢
朝代：明

一病月馀久，坐失春风期。青青梧桐叶，阴阴桃李枝。感此方叹息，出门遘相知。短箑扫古木，兼之题新诗。古木苏家风，新诗漾轻漪。芒鞋遍山山，此去将安之。路若经海宁，为谒瓠园师。请诵隰桑篇，道我遥相思。
重过蒋氏莲雪居用昌谷韵
作者：魏学洢
朝代：明

十月严霜飞，江空天在水。沙炮霣红箨，荒日下平地。大野旷肃杀，万物绝狐媚。独存汉宫秋，西风乱葱翠。孤村澹微晃，草湿泫寒泪。惊丝转危叶，片片枫林醉。荒磴蚀苔衣，窞黑阒幽邃。平畴忽波立，烟白失涯涘。潭深古龙吼，石滑蛟涎腻。客雁叫高旻，千行作人字。怒涛荡云色，参错骈岩峙。杳隔阛阓声，时见断蓬起。急趁半篙日，棹入茸萝里。苦蔓罥黄葛，树卵小垂紫。深林人有无，敲石煮丹髓。吴舠狭溪转，斜光照新穟。短篱晒残锦，芙蓉映缟帔。碧篁韵凄涩，欹濑枯枝坠。縠雯杂轻霭，栎径浸沈毖。归鸟飞影疾，帆落园扉閟。枯藤束方笈，病蠹避芸气。床头鱼肠剑，铜花射朱几。青鸟忆琼瑶，白凤含玄粹。堕发成蜗牛，笋迸北垣圮。耳热商歌发，苦调咽秋思。冷焰摇素壁，古庙笑木魅。长夜读天问，璧贱麸胡贵。肠轮几回直，心事飔风似。壮士破刺促，残编掷疑义。诡谲石鼓辞，鼎彝汉郊祀。聱牙故期期，不谙奚复耻。巨螯勍如铁，觞政苍鹰吏。欢集馀閒情，柔丝漾芳饵。嫩粉琅玕脆，肥绿银光纸。下阶荚钱薄，闭閤检陈事。懒谱难忘曲，羞裁雀台妓。三闾倘前身，数疑宓妃至。赋成六螭舞，万岫倒行次。风高山骨瘦，月小蛾眉悴。长天若鹅溪，一泼潇湘意。冻霞珊瑚赪，老鹘刀棱翅。草甜蒺藜硬，铁骑沙场戏。霜扑平城儿，愁绝昆崙使。王孙拥罗幕，葡萄闹横吹。夹屏金鸭煖，睡熟鲛绡渍。黛拂青虫簪，茜脱胭脂臂。此夕氍毹欢，几人酸肠刺。丈夫贵行乐，穷达聊自肆。归家弄锦孩，剪梅帖花子。
野眺
作者：魏学洢
朝代：明

天地亦奇艳，纵横桃李花。人声响寥廓，云影渡村家。
野鸽
作者：魏学洢
朝代：明

野鸽莫飞去，离群真可哀。重来劳梦想，临别苦徘徊。多此一时聚，翻令两地悲。未能遽留汝，问汝几时回。野鸽莫飞去，离群别恨多。故乡难遽割，彼此幸相过。瓮黑栖粳米，盆青贴芰荷。不妨时饮啄，问汝意如何。
野鸽·其一
作者：魏学洢
朝代：明

野鸽莫飞去，离群真可哀。重来劳梦想，临别苦徘徊。多此一时聚，翻令两地悲。未能遽留汝，问汝几时回。
野鸽·其二
作者：魏学洢
朝代：明

野鸽莫飞去，离群别恨多。故乡难遽割，彼此幸相过。瓮黑栖粳米，盆青贴芰荷。不妨时饮啄，问汝意如何。
长水怨
作者：魏学洢
朝代：明

妾家住长水，长水东西流。青青湖畔柳，迢迢湖上楼。十三学钗书，十四工箜篌。十五临窗绣，精妙世无俦。翩翩少年子，窈窕行相求。借问楼上女，可似罗敷不。里妪前致辞，愿君且淹留。美人好颜色，终日楼上头。兼之临窗绣，精妙世无俦。君子谬垂盼，闻言中心喜。语我长者行，同声谓应尔。郎君美风度，玉树蒹葭倚。十九渡长江，声名若江水。好花不独荣，天生合连理。行行随君去，默默思故里。牵帷几回唤，低眉羞欲死。临镜贴花钿，可怜体无比。纱窗春日午，脉脉情何已。忆我在家时，拈香绣大士。金刀剪素绫，瑩瑩白于纸。刺成莲花叶，彷佛香风吹。香风吹入梦，梦到莲花池。绣痕细难识，但觉生蛾眉。静玩坐逾久，忽忽心自疑。似曾亲见佛，不知身是谁。绫额尚馀尺，皑皑冰雪姿。淡濡碧玉毫，邀郎为题诗。郎书拟右军，妾心亦委婉。针锋与笔意，曲折随郎转。绣罢持似君，秀色堪舒卷。顾我每微笑，妾颜先自腼。落地为女子，可怜侧室难。陡然一回想，心事惨不欢。虽复蒙君怜，鲛绡恒不乾。大妇贵家女，妾身臧获看。上堂伺音声，下堂候颜色。含羞入空房，恻恻潜相忆。虽然潜相忆，无用长太息。诚得君子欢，不怨长离隔。大妇奄逝世，一家身独当。漂荡若浮萍，随君流四方。南都复北都，终岁长道傍。黄金散欲尽，不思归故乡。壮志在四海，妾心暗悲伤。君怯不胜衣，年来益憔悴。十日九卧病，奄奄滞旅次。妾首如飞蓬，并日忘食事。上无姑嫜亲，下无得力婢。旋出又旋入，常恐呼不至。忧劳填胸臆，刺刺肝肠碎。岁月渐消耗，妾身亦不支。带围日趋缓，空复存腰肢。事君垂十载，不一生男儿。羞佩宜男草，怅然心中悲。君尝两畜婢，中道旋弃之。妾身非不容，君自轻别离。暮春三月尽，束装谋南归。买舟廑如叶，帷幕不得施。长夜泊丰草，巨蚊攒冰肌。生小长闺阁，辛苦实难为。入秋弛行李，僦人楼上居。小姑家海滨，闻之亦来依。虽非久居计，气息聊得舒。良人忽生心，娶妇支门闾。随珠饰翠帏，黄金饰绮疏。红罗覆斗帐，宝马七香车。今日媒妁来，东邻有美姝。明日媒妁来，西家有西施。妾身匪木石，焉得不孤悽。对镜影如削，安敢生言辞。礼数任颉颃，难比先娘时。新人入门来，灼灼艳威仪。二九颇不足，二八颇有馀。女伴觑鸾帏，啧啧相嗟咨。君心爱幸绝，迥与旧人殊。非必颜色殊，新旧自相渝。新人哭亦妍，旧人笑不如。孤房过慰藉，眄睐聊斯须。情知心不存，词说空尔为。新昏浃旬日，忽作南都游。俗语莫空房，挽衣不能留。新人暂归宁，登车去由由。妾身姊为母，同君亦登舟。耳绾双明月，堕髻垂金瑬。飘飖荡湘裾，艳如安石榴。轻盈作纤步，翩若云端游。邻女相拥簇，朱颜自生羞。十年方得归，一喜还一愁。顾君色悽惨，何用心怮怮。莫非眷新昏，怀此离索忧。千唤不一答，默默自低头。舟行到长水，妾自还家里。亲戚往邀君，君固不肯起。诘朝云解维，舟中须盘桓。勿用再往返，各使中心安。恐君途上寒，幅巾裁合欢。恐君途上饥，烘栗盈朱盘。木落霜露急，勿使衣裳单。千语嘱奚儿，劝君幸加餐。平明奚儿至，颜色骤惊颤。向前往叩问，泪流先被面。郎君乞致辞，此生勿相见。十年恩爱深，谢卿重依恋。奈卿久专妒，会见中情变。不如痛割绝，免使肠轮转。妾身得闻之，狂顿摧心肝。天乎我何辜，天乎真无端。虽在梦魂中，不料遭弃捐。恨无晨风翼，迅驶追君船。泪珠十万斛，那得飞君前。牵衣一恸哭，身死妾亦甘。纵然被驱遣，曷不先一言。一去永决绝，何处鸣烦冤。自从入君门，历今垂十年。虽彼鸡与犬，亦当念周旋。如何铁石人，一绝弗复怜。椎胸胸血呕，委身赴清水。骨肉痛如割，僶勉相救止。姊恩父母深，我生不如死。尚冀南都还，重来过吾里。性行吾熟知，兹望殆已矣。昔年别两妾，我泪挥不止。谁料行及身，苦境苦如此。呜呼仓浪天，兹恨何日已。新人入我门，绣帷长日垂。依稀睹容貌，犹未通言词。临行详睇视，恰在登车时。蚤知生死隔，挥泪一致辞。念与小姑别，泪落如连珠。妾初进门来，小姑九岁馀。探怀索果饵，发乱呼我梳。今来已成妇，骨肉情依依。长别不一语，肠断当何如。我有两了鬟，事我五六年。大者发覆额，小者亦比肩。晨兴听呼唤，夜深候我眠。而今永隔别，涕泗纷潺湲。平时解思我，料尔当亦然。掩泪入房来，窗前见针帖。残丝与剩线，寸寸皆侬血。向日入君目，从今长断绝。委婉随郎心，郎心太曲折。忽见大士像，不觉泪滂沱。稽首乞慈悲，妾身竟如何。今生无罪过，宿生愆怨多。安得转君心，春风被女萝。君心终不回，不如赴长河。稽首乞慈悲，再拜涕涟洏。不望重聚首，但愿相见时。雨落不上天，一见知何期。妇人失夫心，百念无可为。但愿新人欢，为君生男儿。更念孱弱身，疾苦不相离。旧人识君性，新人安得知。十年守穷贱，心事多苦悲。愿君振高翮，及时凌风飞。妾身长已矣，相见知何期。一字一呜咽，行道皆酸悽。
长水怨
作者：魏学洢
朝代：明
体裁：古风

妾家住长水，长水东西流。青青湖畔柳，迢迢湖上楼。十三学钗书，十四工箜篌。十五临窗绣，精妙世无俦。翩翩少年子，窈窕行相求。借问楼上女，可似罗敷不。里妪前致辞，愿君且淹留。美人好颜色，终日楼上头。兼之临窗绣，精妙世无俦。君子谬垂盼，闻言中心喜。语我长者行，同声谓应尔。郎君美风度，玉树蒹葭倚。十九渡长江，声名若江水。好花不独荣，天生合连理。行行随君去，默默思故里。牵帷几回唤，低眉羞欲死。临镜贴花钿，可怜体无比。纱窗春日午，脉脉情何已。忆我在家时，拈香绣大士。金刀剪素绫，莹莹白于纸。刺成莲花叶，彷佛香风吹。香风吹入梦，梦到莲花池。绣痕细难识，但觉生蛾眉。静玩坐逾久，忽忽心自疑。似曾亲见佛，不知身是谁。绫额尚馀尺，皑皑冰雪姿。淡濡碧玉毫，邀郎为题诗。郎书拟右军，妾心亦委婉。针锋与笔意，曲折随郎转。绣罢持似君，秀色堪舒卷。顾我每微笑，妾颜先自腼。落地为女子，可怜侧室难。陡然一回想，心事惨不欢。虽复蒙君怜，鲛绡恒不乾。大妇贵家女，妾身臧获看。上堂伺音声，下堂候颜色。含羞入空房，恻恻潜相忆。虽然潜相忆，无用长太息。诚得君子欢，不怨长离隔。大妇奄逝世，一家身独当。漂荡若浮萍，随君流四方。南都复北都，终岁长道傍。黄金散欲尽，不思归故乡。壮志在四海，妾心暗悲伤。君怯不胜衣，年来益憔悴。十日九卧病，奄奄滞旅次。妾首如飞蓬，并日忘食事。上无姑嫜亲，下无得力婢。旋出又旋入，常恐呼不至。忧劳填胸臆，刺刺肝肠碎。岁月渐消耗，妾身亦不支。带围日趋缓，空复存腰肢。事君垂十载，不一生男儿。羞佩宜男草，怅然心中悲。君尝两畜婢，中道旋弃之。妾身非不容，君自轻别离。暮春三月尽，束装谋南归。买舟廑如叶，帷幕不得施。长夜泊丰草，巨蚊攒冰肌。生小长闺阁，辛苦实难为。入秋弛行李，僦人楼上居。小姑家海滨，闻之亦来依。虽非久居计，气息聊得舒。良人忽生心，娶妇支门闾。随珠饰翠帏，黄金饰绮疏。红罗覆斗帐，宝马七香车。今日媒妁来，东邻有美姝。明日媒妁来，西家有西施。妾身匪木石，焉得不孤悽。对镜影如削，安敢生言辞。礼数任颉颃，难比先娘时。新人入门来，灼灼艳威仪。二九颇不足，二八颇有馀。女伴觑鸾帏，啧啧相嗟咨。君心爱幸绝，迥与旧人殊。非必颜色殊，新旧自相渝。新人哭亦妍，旧人笑不如。孤房过慰藉，眄睐聊斯须。情知心不存，词说空尔为。新昏浃旬日，忽作南都游。俗语莫空房，挽衣不能留。新人暂归宁，登车去由由。妾身姊为母，同君亦登舟。耳绾双明月，堕髻垂金瑬。飘飖荡湘裾，艳如安石榴。轻盈作纤步，翩若云端游。邻女相拥簇，朱颜自生羞。十年方得归，一喜还一愁。顾君色悽惨，何用心怮怮。莫非眷新昏，怀此离索忧。千唤不一答，默默自低头。舟行到长水，妾自还家里。亲戚往邀君，君固不肯起。诘朝云解维，舟中须盘桓。勿用再往返，各使中心安。恐君途上寒，幅巾裁合欢。恐君途上饥，烘栗盈朱盘。木落霜露急，勿使衣裳单。千语嘱奚儿，劝君幸加餐。平明奚儿至，颜色骤惊颤。向前往叩问，泪流先被面。郎君乞致辞，此生勿相见。十年恩爱深，谢卿重依恋。奈卿久专妒，会见中情变。不如痛割绝，免使肠轮转。妾身得闻之，狂顿摧心肝。天乎我何辜，天乎真无端。虽在梦魂中，不料遭弃捐。恨无晨风翼，迅驶追君船。泪珠十万斛，那得飞君前。牵衣一恸哭，身死妾亦甘。纵然被驱遣，曷不先一言。一去永决绝，何处鸣烦冤。自从入君门，历今垂十年。虽彼鸡与犬，亦当念周旋。如何铁石人，一绝弗复怜。椎胸胸血呕，委身赴清水。骨肉痛如割，僶勉相救止。姊恩父母深，我生不如死。尚冀南都还，重来过吾里。性行吾熟知，兹望殆已矣。昔年别两妾，我泪挥不止。谁料行及身，苦境苦如此。呜呼仓浪天，兹恨何日已。新人入我门，绣帷长日垂。依稀睹容貌，犹未通言词。临行详睇视，恰在登车时。蚤知生死隔，挥泪一致辞。念与小姑别，泪落如连珠。妾初进门来，小姑九岁馀。探怀索果饵，发乱呼我梳。今来已成妇，骨肉情依依。长别不一语，肠断当何如。我有两了鬟，事我五六年。大者发覆额，小者亦比肩。晨兴听呼唤，夜深候我眠。而今永隔别，涕泗纷潺湲。平时解思我，料尔当亦然。掩泪入房来，窗前见针帖。残丝与剩线，寸寸皆侬血。向日入君目，从今长断绝。委婉随郎心，郎心太曲折。忽见大士像，不觉泪滂沱。稽首乞慈悲，妾身竟如何。今生无罪过，宿生愆怨多。安得转君心，春风被女萝。君心终不回，不如赴长河。稽首乞慈悲，再拜涕涟洏。不望重聚首，但愿相见时。雨落不上天，一见知何期。妇人失夫心，百念无可为。但愿新人欢，为君生男儿。更念孱弱身，疾苦不相离。旧人识君性，新人安得知。十年守穷贱，心事多苦悲。愿君振高翮，及时凌风飞。妾身长已矣，相见知何期。一字一呜咽，行道皆酸悽。
题茅檐
作者：魏学洢
朝代：明

几度移屋陋巷，兹来倍笑污洼。短槛蜗涎诎曲，颓檐蠹篆槎枒。门许故人题鸟，壁容稚弟涂鸦。饮酒谁共一斗，读书差羡五车。春月怀人薜荔，秋风吹梦蒹葭。无榻堪留孺子，有蔬颇类茅家。霜后老农饷蟹，雨前诗客携茶。矮菊浸浸彭泽，盆荷小小若耶。未得山栖聊尔，倘云市隐非邪。
浣溪沙
作者：魏学濂
朝代：明

漠漠微寒到水滨，半秋无恙似初春。鸳鸯来啄影中人。柳拂浪痕轻似梦，苔沿侬步细于尘。酿成闲恨为谁颦。
王孝峙迁居
作者：魏学濂
朝代：明
体裁：五言律诗

小屋容君住，迁期日日赊。对门横一水，出汲有千家。曲径通桥便，低檐避树斜。著书傥有暇，移种故园花。
读韩琮商山店诗戏拟其体得楼下晓泊
作者：魏学濂
朝代：明
体裁：七言律诗

一夜春风趁客舟，篆烟飘处暂淹留。帐钩触柱人初起，奁粉吹香扑未收。开箔先拢金约臂，插花仍露玉搔头。谁能化作长干水，日绕妆台四面流。
送方仍诘画师
作者：魏学濂
朝代：明
体裁：七言律诗

客愁难遣早思还，今日才偷画笔閒。扇底生风摇古木，屏间欲雨展春山。无声好句如元白，一样中锋亦柳颜。却好入春归棹远，满江粉本水湾湾。
阮郎归
作者：魏学濂
朝代：明

去年抛菂种池塘，今年坠粉香。几时得藕便丝长，何曾解断肠。驱燕子，打鸳鸯，摘莲偷卜郎。擘开多半是空房，羞看枕簟双。
和章宪副艳诗
作者：魏学礼
朝代：明

翠馆云楼花欲晴，新妆初就晓鸾惊。莫愁艇子知何处，露湿衣香到月明。
春思曲
作者：魏学礼
朝代：明

别意落凄枝，闲怀写愁叶。
缄怨投素鳞，衔情卷故箧。
误嫁游侠郎，弃置薄命妾。
香缕罗衣襞不开，玉摇宝钗寒自叠。
衾将空半冷鸳鸯，梦逐飘飖拆胡蝶。
川长不得渡，春花惊已暮。
为叹朱颜不待秋，独持皓齿终成妒。
舞腰倚柱裛啼妆，歌颊低灯望归路。
魂飞在他乡，掩袂泣河梁。
笛边闻《折柳》，琴里咽《求凰》。
纷心堕镜红已歇，芳愿消花弱自伤。
明月两悬思，黄沙孤断肠。
饮马长城窟，结客少年场。
每命湘灵鼓瑶瑟，复闻秦女卷衣裳。
故情摇落空流水，哀鸿单宿湘蒲里。
始从木末送芙蓉，又见溪旁候桃李。
桃李映人清，芙蓉摘未成。
青松委萝壑，白露掩芜城。
芜城一去三千里，萝壑秋寒殊未已。
盘龙宝镜网蜘蛛，孔雀金屏隔罗绮。
金屏宝镜不可期，孔雀盘龙有所思。
迢递关河吹暮雪，萧条庭户起凉釭。
汉王台前花似绣，隋家堤畔柳如丝。
已遣轻车迎日逐，更驱枭骑斩屠耆。
李广军中无部伍，昭君马上作阏氏。
年年边徼休乘障，处处铙歌听凯辞，但使金微长息战，与
君朝夕共袴麋。
春思曲
作者：魏学礼
朝代：明

别意落凄枝，闲怀写愁叶。缄怨投素鳞，衔情卷故箧。误嫁游侠郎，弃置薄命妾。香缕罗衣襞不开，玉摇宝钗寒自叠。衾将空半冷鸳鸯，梦逐飘飖拆胡蝶。川长不得渡，春花惊已暮。为叹朱颜不待秋，独持皓齿终成妒。舞腰倚柱裛啼妆，歌颊低灯望归路。魂飞在他乡，掩袂泣河梁。笛边闻《折柳》，琴里咽《求凰》。纷心堕镜红已歇，芳愿消花弱自伤。明月两悬思，黄沙孤断肠。饮马长城窟，结客少年场。每命湘灵鼓瑶瑟，复闻秦女卷衣裳。故情摇落空流水，哀鸿单宿湘蒲里。始从木末送芙蓉，又见溪旁候桃李。桃李映人清，芙蓉摘未成。青松委萝壑，白露掩芜城。芜城一去三千里，萝壑秋寒殊未已。盘龙宝镜网蜘蛛，孔雀金屏隔罗绮。金屏宝镜不可期，孔雀盘龙有所思。迢递关河吹暮雪，萧条庭户起凉飔。汉王台前花似绣，隋家堤畔柳如丝。已遣轻车迎日逐，更驱枭骑斩屠耆。李广军中无部伍，昭君马上作阏氏。年年边徼休乘障，处处铙歌听凯辞，但使金微长息战，与君朝夕共裤麋。
昭台怨二首
作者：魏学礼
朝代：明

翠袖辞金殿，青苔闭紫宫。香寒罗帐晓，春歇玉阶空。艳态消花上，悲情落管中。君王恩未薄，妾梦向来同。别馆芙蓉暗，闲房翡翠寒。漏催千夜尽，宫锁一春残。芳岁惊流水，容华泣楚兰。谁怜愁坐意，新月在楼端。
昭台怨二首·其一
作者：魏学礼
朝代：明

翠袖辞金殿，青苔闭紫宫。香寒罗帐晓，春歇玉阶空。艳态消花上，悲情落管中。君王恩未薄，妾梦向来同。
昭台怨二首·其二
作者：魏学礼
朝代：明

别馆芙蓉暗，闲房翡翠寒。漏催千夜尽，宫锁一春残。芳岁惊流水，容华泣楚兰。谁怜愁坐意，新月在楼端。
赠黎仲子
作者：魏学礼
朝代：明
体裁：七言律诗

伊人结客少年场，芳草长亭正夕阳。忽见双鱼来万里，始知尺素下三湘。布衣然诺轻朱建，冠盖纵横忆郑庄。郢曲自来多白雪，迟君早晚赋长杨。
采莲曲
作者：魏学礼
朝代：明

烟中一叶采莲舟，两岸香风正早秋。瞥见江南明月上，玉箫吹断紫云愁。
咏健跳郭千户家红梅
作者：魏安
朝代：明
体裁：七言绝句

谁分异种在侯家，半亩庭中照落霞。海国清时人醉后，酒香吹老岁寒花。
四皓图
作者：魏安
朝代：明
体裁：七言绝句

芝草苍苍照石泉，深山晦迹似神仙。不知硎谷寒瓜熟，几局棋终入汉年。
竹枝词
作者：魏安
朝代：明
体裁：词

瞿塘峡口放轻舟，两岸猿啼乱竹秋。侬意祗如山下石，千年不逐水俱流。
贡县口号示朱冕容
作者：魏安
朝代：明
体裁：五言律诗

穷谷除残孽，孤军令愈严。瘴烟防有药，蛮井苦无盐。险处兹多历，生还未可占。侍僮今日问，又白几茎髯。
途中逢故人入蜀
作者：魏安
朝代：明
体裁：五言律诗

巴陵千里外，处处足离愁。栈道猿声晚，关山槲叶秋。卜鸡临水镇，沽酒向溪楼。我亦驱驰客，怜君更远游。
次韵车厩驿中
作者：魏敖
朝代：明
体裁：七言律诗

旱途跋涉始逢凉，一濯尘襟秋水光。几树清阴生驿道，千山秀色入江乡。居民多就馆人役，岁月无如官棹忙。迎送往来多少客，不知功业有谁长。
游武�
作者：魏文焲
朝代：明
体裁：古风

蹑步上升真，长揖紫霞客。兹山多灵异，想像银台辟。瑶草吐金光，慧泉注丹液。仙翁挟茅龙，弃世如遗迹。回首谢所亲，尚留赤玉舄。我欲往从之，茫茫水云白。误与轩冕期，学道恐无益。
休息轩
作者：魏时敏
朝代：明

亭小贮琴声，池清蘸花影。晓日上窗纱，幽人梦初醒。
偶成寄高尊卿
作者：魏时敏
朝代：明
体裁：七言律诗

一春卧病掩荆扉，转眼风光是葛衣。江郭雨晴榕叶暗，土庄地暖豆花肥。厌骑赢马听鸡出，喜买扁舟载鹤归。欲把长竿钓明月，白云占断子陵矶。
凝秀轩为新安人作
作者：魏时敏
朝代：明

地接古新安，人閒乐考槃。溪声当坐听，秋色捲帘看。小径留残霭，遥峰生暮寒。扁舟会乘兴，应与结诗坛。
南溪为许上舍乃弟题
作者：魏时敏
朝代：明

高人真雅淡，卜筑傍幽溪。碧草侵阶长，青山入户低。华源应咫尺，流水自东西。读罢无馀事，春风听鸟啼。
和刘一能除夜韵
作者：魏时敏
朝代：明

梅花送残腊，草色报新年。客梦鸡声里，乡心雁影边。发随时事改，酒为故人延。却忆沧江上，芦花隐钓船。
和卓德新韵
作者：魏时敏
朝代：明

雨歇晚峰净，桥平秋水深。宾鸿江上字，杨柳笛中音。对菊须倾酒，思山欲借琴。故人重聚首，为我细论心。
和王文伟
作者：魏时敏
朝代：明

最喜投闲日，莼鲈正及秋。钟声林下寺，灯影水边楼。老去仍青眼，吟多易白头。还思为客处，梧雨滴乡愁。
和王文伟韵·其二
作者：魏时敏
朝代：明

好景亭前月，宜休苑内秋。有田皆种秫，无竹不当楼。枫落思吴下，梅开忆陇头。明年花发处，一醉破春愁。
塞上曲
作者：魏时敏
朝代：明

笳鼓起城头，烽烟上戌楼。风旗翻朔雾，霜剑带边秋。瀚海兵声合，阴山杀气浮。不因横绝漠，何事更封侯。塞外秋尘起，关中夜柝闻。连营通汉水，拥骑入边云。月照雕弓影，霜埋古剑文。军中振奇策，奏凯报明君。秋来霜满塞，天迥雁临关。白骨沙场里，黄云陇水间。草荒雕影疾，烽静戍烟閒。日落边城暮，将军猎未还。万里烽烟净，三边雨雪晴。暮笳清有韵，寒鼓湿无声。铁甲埋霜重，金戈映月明。旄头看渐暗，四海乐升平。
塞上曲·其一
作者：魏时敏
朝代：明

笳鼓起城头，烽烟上戌楼。风旗翻朔雾，霜剑带边秋。瀚海兵声合，阴山杀气浮。不因横绝漠，何事更封侯。
塞上曲·其三
作者：魏时敏
朝代：明

秋来霜满塞，天迥雁临关。白骨沙场里，黄云陇水间。草荒雕影疾，烽静戍烟閒。日落边城暮，将军猎未还。
塞上曲·其二
作者：魏时敏
朝代：明

塞外秋尘起，关中夜柝闻。连营通汉水，拥骑入边云。月照雕弓影，霜埋古剑文。军中振奇策，奏凯报明君。
塞上曲·其四
作者：魏时敏
朝代：明

万里烽烟净，三边雨雪晴。暮笳清有韵，寒鼓湿无声。铁甲埋霜重，金戈映月明。旄头看渐暗，四海乐升平。
夏日寄高尊卿
作者：魏时敏
朝代：明

林屋虚寒半掩扉，野情偏称绿荷衣。柳风乍起燕雏软，梅雨初晴荔子肥。岁月无情催客老，溪山有意待君归。浮沉世事何须问，好整纶竿坐钓矶。
大云院
作者：魏时敏
朝代：明
体裁：五言律诗

古寺临泉石，閒云锁墓田。正逢栽树日，未办买山钱。农舍乘春到，僧房听雨眠。定知吟社侣，樽酒醉新年。
寄全汝盛
作者：魏时敏
朝代：明

久旱村园豆麦焦，凿池引水灌田苗。篱疏野竹横窗户，潮满春帆碍浦桥。酌酒不愁无苜蓿，挥毫深喜有芭蕉。人生适意应如此，莫怪渊明懒折腰。
寄周鹤洲太守
作者：魏时敏
朝代：明

风雨越江边，陲亭对夜眠。乡心孤岛迥，客梦一灯悬。论旧怀他日，论诗记往年。离魂将别梦，几度到临川。
寄周鹤洲太守·其三
作者：魏时敏
朝代：明

琴尊度岁华，清兴浩无涯。野寺多逢竹，江村少见花。沙浮惊立鹘，池小聚鸣蛙。欲向金门去，云山路转赊。
寄周鹤洲太守·其二
作者：魏时敏
朝代：明

村居掩薜萝，岁月易蹉跎。五马经年别，孤舟几日过。雀声喧白昼，鸥梦落清波。谁在黄堂上，同听五裤歌。
寄周鹤洲太守·其二
作者：魏时敏
朝代：明

村居掩薜萝，岁月易蹉跎。五马经年别，孤舟几日过。雀声喧白昼，鸥梦落清波。谁在黄堂上，同听五裤歌。琴尊度岁华，清兴浩无涯。野寺多逢竹，江村少见花。沙浮惊立鹘，池小聚鸣蛙。欲向金门去，云山路转赊。未去耕南亩，先来卧北窗。诗清秋入寺，酒渴夜临江。云树思千里，烟霞滞一邦。离心将欲写，安得笔如杠。江乡无旧业，霄汉有新知。身病仍耽酒，家贫易废诗。梅开人别久，书寄雁来迟。寂莫江楼上，孤怀动远思。
寄周鹤洲太守·其五
作者：魏时敏
朝代：明

江乡无旧业，霄汉有新知。身病仍耽酒，家贫易废诗。梅开人别久，书寄雁来迟。寂莫江楼上，孤怀动远思。
寄周鹤洲太守·其四
作者：魏时敏
朝代：明

未去耕南亩，先来卧北窗。诗清秋入寺，酒渴夜临江。云树思千里，烟霞滞一邦。离心将欲写，安得笔如杠。
寄姑苏刘钦谟
作者：魏时敏
朝代：明

清贫终不厌，未老亦宜休。杨柳阊门晓，蒹葭震泽秋。园蔬乘雨种，林果带霜收。感慨应怀古，题诗上虎丘。
寄姑苏刘钦谟史馆
作者：魏时敏
朝代：明

倦翮已投林，清风醒醉吟。江沙粘野艇，楼月照秋琴。泉石盟方固，朝廷恩更深。何时得乘兴，移棹过山阴。
寄徐齐纨
作者：魏时敏
朝代：明

旅馆秋风早，官城树色微。长天南雁尽，尊酒故人稀。落叶鸣幽户，寒蝉噪夕晖。相思何处是，惆怅暮潮归。
山水图
作者：魏时敏
朝代：明

看画情偏远，题诗兴不悭。渔舟归晚浦，僧舍隔秋山。树色微茫里，钟声杳霭间。何年谢尘鞅，结屋此中閒。
山水图为钱塘周士廉作
作者：魏时敏
朝代：明

佳气接蓬莱，衡门掩绿苔。山深云自合，江涨浪初回。帆影归渔浦，滩声落钓台。画图殊有兴，千里共徘徊。
市楼春眺
作者：魏时敏
朝代：明

危楼逼星斗，带郭亦山林。雨歇晚峰净，湖平春水深。落花增感慨，明月忆登临。欲读高人传，尘埃满素琴。
建溪即景
作者：魏时敏
朝代：明

山春云漠漠，溪晚雨霏霏。投驿经村店，防滩识钓矶。客情随路远，乡念去人稀。寂莫芳林下，渔郎摘笋归。
征妇怨
作者：魏时敏
朝代：明

闻说沙场雪未干，移师又欲向楼兰。凭谁为借东风力，吹转三边地不寒。
折杨柳
作者：魏时敏
朝代：明

嫩叶柔条拂短檐，莺啼燕语晓风恬。伤春无计留春住，怕见飞花不卷帘。
挽平城王户侯
作者：魏时敏
朝代：明

唾壶敲未缺，华表鹤重过。一将英雄尽，三军感慨多。城笳悲落日，营柳掩閒戈。戎马经行处，空闻野鸟歌。
梅
作者：魏时敏
朝代：明
体裁：六言诗

岁晚行寻溪上，春风遥忆陇头。何处一声长笛？月明醉倚南楼。
樵乐
作者：魏时敏
朝代：明

砺斧临溪石，寻山度岭云。林深芳树合，涧转野泉分。细语听猿啸，狂歌散鹿群。不知城市里，何事日纷纷。
残年
作者：魏时敏
朝代：明

社鼓声喧送酒杯，春风落尽一庭梅。不知白首狂吟客，醉饮屠苏更几回。
残年书事
作者：魏时敏
朝代：明

林泉深处足烟霞，流水寒云八九家。江客帆樯悬网罟，野人篱落带桑麻。案头墨迹儿临帖，灯下车声妇络纱。待到春风二三月，石垆敲火试新茶。
水南绛帐和韵
作者：魏时敏
朝代：明

故老传经日，诸生立雪时。瓶香人送酒，门响客催诗。白发经秋短，青灯坐夜迟。河汾有遗稿，读罢一兴思。
江村沃壤
作者：魏时敏
朝代：明

积雨暗江村，溪声到处闻。几家依绿树，千顷熟黄云。负郭真堪比，汶阳何足云。东坡今寂莫，稼说有移文。
江流天地外山色有无中
作者：魏时敏
朝代：明

林亭閒寄傲，极目浩无边。山敛云藏树，江浮水接天。征鸿归楚塞，斜日下襄川。留得山翁醉，清风几百年。
琴川道中
作者：魏时敏
朝代：明
体裁：七言律诗

断雁声寒陇日昏，画船挝鼓入孤村。灯前感旧无书劄，枕上思亲有梦魂。短发尚纡新宦牒，好怀都负旧琴樽。题诗却忆山庄下，风雨潇潇昼掩门。
百树送青六景为郑侍御题
作者：魏时敏
朝代：明

石罅无樵采，春深剥绿苔。孤云将暝去，群树送青来。晴霭琴书润，阴森鸟雀回。醉吟看不厌，何处有蓬莱。
皇都别意送张主事外父还蜀
作者：魏时敏
朝代：明

送客出长安，离怀不可攀。才倾燕市酒，又向蜀江还。鸟道寒云里，猿声积雨间。家林应有待，松菊绕南山。
石印回澜
作者：魏时敏
朝代：明

鹊化曾推的，遗踪今尚存。累累封晓雾，决决浸云根。晴影秋临棹，寒声夜到门。政成寻旧隐，洗耳听潺湲。
石姥晴云
作者：魏时敏
朝代：明

晓霁云飞湿，山高鸟度迟。客登石姥岭，人祷偃王祠。岚气分晴霭，林光淡碧滋。何年一临眺，磨石醉题诗。
秋夜有怀寄杨大使
作者：魏时敏
朝代：明

孤馆凉风发，长天白雁过。旅魂秋易断，乡思夜偏多。野旷云连树，江寒月浸波。不知扬子宅，秋兴近如何。
终慕
作者：魏时敏
朝代：明

西墅频劳梦，北堂久不过。夜寒虫蠹简，春冷凤停梭。草木伤心尽，江山洒泪多。焚黄应有典，早晚到岩阿。
西墅看云
作者：魏时敏
朝代：明

清晓临西墅，白云生远峰。浓阴遮径竹，轻霭落庭松。带雨随孤艇，穿林翳晚钟。倚栏人不见，清绝听鸣蛩。
贫交叹
作者：魏时敏
朝代：明

閒居无客到，寂莫掩衡茅。官懒终成癖，家贫易绝交。柳残莺不语，松老鹤还巢。世事皆如此，何须赋解嘲。
赏菊
作者：魏时敏
朝代：明

短篱疏雨正离披，淡白深红朵朵宜。自计老年才思减，重阳过后不题诗。
送人使朝鲜
作者：魏时敏
朝代：明

双旌拥使车，云海旧方舆。异域孤城小，元菟万里馀。久谙中土语，兼读大唐书。会见承恩后，瞻星拜玉除。
送吴使君服阕之京
作者：魏时敏
朝代：明

柳色映离筵，春阴咽管弦。孤琴曾入蜀，双旆早朝天。老有匡时策，贫无负郭田。隐之流泽远，重见咏贪泉。离亭对绮筵，把酒听鸣弦。路转桥妨马，江浮水接天。渔村晴晒网，畬火暖烧田。只为苍生出，无心问酒泉。
送吴使君服阕之京·其一
作者：魏时敏
朝代：明

柳色映离筵，春阴咽管弦。孤琴曾入蜀，双旆早朝天。老有匡时策，贫无负郭田。隐之流泽远，重见咏贪泉。
送吴使君服阕之京·其二
作者：魏时敏
朝代：明

离亭对绮筵，把酒听鸣弦。路转桥妨马，江浮水接天。渔村晴晒网，畬火暖烧田。只为苍生出，无心问酒泉。
送朱琴友之戍海南
作者：魏时敏
朝代：明

携书兼带剑，未必事班超。暂向天涯去，休辞故国遥。蛇珠生暗陇，蜃气积寒潮。别后知相忆，琴窗谩寂寥。
送欧司训之潮州
作者：魏时敏
朝代：明

共喜之官处，离家路不遥。云连闽岭树，城压海门潮。村暗榕阴合，江晴鳄气消。故乡旧知己，大半是同僚。清得广文毡，贫无负郭田。欲偿沽酒债，只觅卖文钱。书卷消长日，才名称少年。定知潮海上，买尽剡溪笺。
送欧司训之潮州·其一
作者：魏时敏
朝代：明

共喜之官处，离家路不遥。云连闽岭树，城压海门潮。村暗榕阴合，江晴鳄气消。故乡旧知己，大半是同僚。
送欧司训之潮州·其二
作者：魏时敏
朝代：明

清得广文毡，贫无负郭田。欲偿沽酒债，只觅卖文钱。书卷消长日，才名称少年。定知潮海上，买尽剡溪笺。
送泉上人归眼明寺
作者：魏时敏
朝代：明

遥入圭峰寺，长吟送远公。经翻蕉叶古，云散竺门空。飞锡临天外，看山想洛中。不知禅寂地，松偃几枝东。
送游学人归德化
作者：魏时敏
朝代：明

曾立程门雪，如今易已东。愧无邻舍酒，独送海天鸿。村迥梅花白，林疏柿叶红。他年看二阮，霄汉醉春风。
送王生还金陵
作者：魏时敏
朝代：明
体裁：七言绝句

故国征骖蹴晓冰，别来春梦亦无凭。回头云树三千里，何处关山是秣陵。
送陈生之博罗省亲
作者：魏时敏
朝代：明

为客经漳浦，宁亲入博罗。地蒸花木异，峰断水田多。彩服乘春著，新诗对月哦。先贤有遗迹，珍重拜东坡。
途中忆钱塘
作者：魏时敏
朝代：明
体裁：七言绝句

驿程迢递路茫茫，夜听城笳断客肠。却忆去年秋色里，一帆疏雨过钱塘。
长门怨
作者：魏时敏
朝代：明

露湿一庭苔，鸦啼长门树。寂寞对孤萤，飞入昭阳去。
閒居写怀
作者：魏时敏
朝代：明

独赏寒芳老，红花意懒簪。世途轻白发，交态重黄金。谁著谢公屐，来听叔夜琴。乘春寻酒伴，临水涤烦襟。
闺思
作者：魏时敏
朝代：明

别后衡门镇不开，年年春雨长莓苔。东风似欲添离恨，故引双双燕子来。
除夕宿大云院
作者：魏时敏
朝代：明
体裁：五言律诗

岩风吹野树，溪雨浸山田。自汲烹茶水，谁供买酒钱。苦吟方得句，多病只贪眠。不管人间事，清闲过岁年。
除夜有感
作者：魏时敏
朝代：明

迢递离乡国，萧条感岁华。宵声悲鼓吹，月色浸梅花。残历愁中尽，流年梦里加。亲闱千里隔，回首重咨嗟。
题净慈寺洪上人卷
作者：魏时敏
朝代：明
体裁：五言律诗

为客临江馆，寻僧到虎溪。路深春草合，鸟散夕阳低。咒钵龙生雨，安禅燕落泥。焚香听说法，转觉俗途迷。
题出猎图
作者：魏时敏
朝代：明
体裁：七言绝句

骝马骍弓意气骄，平原雪净草萧萧。西戎莫向云中过，大树将军正射雕。
题宝珠庵
作者：魏时敏
朝代：明

不到曾游地，如今又几春。云归双树老，门掩一僧贫。潮水寒侵岸，沙村夜见人。清樽谁是伴，喜有霍家亲。
题涌泉岩
作者：魏时敏
朝代：明

再入招提境，萧条异昔时。流泉分古涧，荒藓上残碑。门掩花空落，人闲鸟不知。那能招惠远，重与话心期。
题画
作者：魏时敏
朝代：明
体裁：六言诗

雪里青山茅屋，雨中芳草溪桥。野艇空横古渡，沧江自落寒潮。
题羲之墨沼图
作者：魏时敏
朝代：明

风流晋右军，千古播清芬。羽客鸣寒磬，幽人坐白云。鸥波生笔阵，墨沼乱鹅群。却笑曾书破，羊欣白练裙。
龙泉古刹
作者：魏时敏
朝代：明

石罅久潜龙，泉鸣古刹东。秋灯林影外，夜梵磬声中。纵醉同陶令，谈经忆远公。题诗旧尘壁，休用碧纱笼。
张氏园
作者：魏楷
朝代：明
体裁：七言绝句

雨花园在玉溪头，曾属张郎载酒游。今日凄凉旧金谷，夕阳衰草动人愁。
过侯城里有感
作者：魏泽
朝代：明

笋舆冲雨过侯城，抚景依然感慨兴。黄鸟向人空百啭，青猿堕泪只三声。山中自可全高节，天下难居是盛名。却忆令威千载后，重归华表不胜情。
墟上诗
作者：魏浚
朝代：明
体裁：七言律诗

纡回岩径转嵯峨，笑问蛮家第几窠。入市每衣芒木布，出门时唱浪花歌。峒丁惯筈歼狐矢，獞女能抛织贝梭。墟散尽投归路去，断烟半陇罥荒萝。
望江南
作者：魏浣初
朝代：明

江南忆，佳味忆江鲜。刀鲚霜鳞娄水断，河豚雪乳福山船，齐到试灯前。
送白翁大司农先生荣归
作者：魏浣初
朝代：明

重轸东西目为蒿，军输无奈望投醪。司庾曲使倾储应，当宁深知仰屋劳。历尽崎岖怜骥足，放开空阔溯鸿毛。谁云汗漫沧洲兴，一柱依然戴六鳌。
岁寒亭
作者：魏潮
朝代：明
体裁：七言律诗

廨宇萧条近海安，小亭聊此纵遐观。直披荆棘寻前古，剩种松篁耐岁寒。雨过碧阶来舞鹤，月明清汉下停鸾。四郊无垒民安堵，诗酒何妨咏伐檀。
宋牧仲使君邀集城南精舍
作者：魏礼
朝代：明
体裁：五言律诗

爱避繁华境，招提作胜游。高僧殊磊落，名士足风流。地僻难消暑，心閒易得秋。使君饶逸兴，不减庾公楼。
次韵奉酬宋牧仲使君《使院池上构小桥待和公漫赋一绝》二首·其一
作者：魏礼
朝代：明
体裁：七言绝句

编木横池径未遥，閒来不待主人邀。使君风度真�旷，夜踏青莎送板桥。
次韵奉酬宋牧仲使君《使院池上构小桥待和公漫赋一绝》二首·其二
作者：魏礼
朝代：明
体裁：七言绝句

麋鹿生成世事遥，幽情偏爱使君邀。苏堤湖上称名胜，双水千秋有宋桥。
次韵奉酬宋牧仲使君《和公以榠楂见贻口占为谢》
作者：魏礼
朝代：明
体裁：古风

味涩不谐时，榠楂类谏果。其枝能连理，其干瘿磊砢。聊用物土宜，袖携未能夥。顾邀使君珍，置之玉盘左。自惭謇谔姿，行恐家声堕。使君云好之，非果而以我。敢效行冲言，愿得存药裹。
乌夜啼
作者：魏称
朝代：明
体裁：古风

秋夜乌，哑哑啼上墙东梧，书帏欹枕泪如雨。痛忆慈亲在何所，夜半乌啼啼不已。啼不已，哀怨多，吁嗟乌啼奈尔何。
乌栖曲
作者：魏称
朝代：明
体裁：古风

鲛绡翠被鸳鸯枕，残夜寒风逼孤寝。梦见郎君醒莫寻，流苏宝结虚同心。
公无渡河
作者：魏称
朝代：明
体裁：古风

河水溺人人共知，公何披发苦渡之。匍匐追留河水湄，追留不及心伤悲。汤汤河水寒风吹，奈何公死餐蛟螭。箜篌声绝招不来，我独在世徒尔为。
关山月三首
作者：魏称
朝代：明

皎皎关山月，征人看作愁。几回曾破镜，何日大刀头。今夜妾断肠，中天月正明。关山遥注目，不得见夫营。借问天上月，古今照关山。荷戈来此地，白首几人还。
关山月三首·其一
作者：魏称
朝代：明
体裁：五言绝句

皎皎关山月，征人看作愁。几回曾破镜，何日大刀头。
关山月三首·其三
作者：魏称
朝代：明
体裁：五言绝句

借问天上月，古今照关山。荷戈来此地，白首几人还。
关山月三首·其二
作者：魏称
朝代：明
体裁：五言绝句

今夜妾断肠，中天月正明。关山遥注目，不得见夫营。
子陵垂钓图
作者：魏称
朝代：明
体裁：七言绝句

羊裘那肯换簪缨，一曲桐江老此生。高节终扶炎汉祚，鱼竿不是钓虚名。
宫词二首
作者：魏称
朝代：明

春花寂寂夜如年，明月当空惜未圆。歌管昭阳承宠幸，玉颜曾侍象床前。著霜宫树锦离离，强捲珠帘泪暗垂。欲写愁怀秋叶上，风飘恐被外人知。
宫词二首·其一
作者：魏称
朝代：明
体裁：七言绝句

春花寂寂夜如年，明月当空惜未圆。歌管昭阳承宠幸，玉颜曾侍象床前。
宫词二首·其二
作者：魏称
朝代：明
体裁：七言绝句

著霜宫树锦离离，强捲珠帘泪暗垂。欲写愁怀秋叶上，风飘恐被外人知。
少年行
作者：魏称
朝代：明
体裁：七言绝句

橐弓插羽气如虹，白马翩翩过市中。解射飞鹛向沙琐，姓名近报建章宫。
少年行
作者：魏称
朝代：明
体裁：七言绝句

櫜弓插羽气如虹，白马翩翩过市中。解射飞雕向沙碛，姓名新报建章宫。
山居即事
作者：魏称
朝代：明

傍壑敞茅堂，寥寥别兴长。石崖蜂酿蜜，云碓水舂粮。烟鸟窥人语，潭花伺午香。柴门客稀到，岩径薜萝荒。
挽长清李处士
作者：魏称
朝代：明
体裁：七言律诗

芒溪竹杖谢风烟，江郭南头卧一廛。别馆花开人醉酒，小窗月落客成篇。谁图栗里高风在，惟有龙门盛会传。惆怅故人思旧处，敷声邻笛夕阳天。
春晓
作者：魏称
朝代：明
体裁：五言绝句

朦胧曙色微，百舌枝头语。钩帘看海棠，一阵催花雨。
潇湘曲
作者：魏称
朝代：明
体裁：词

湘江曲，湘江曲，十里青云漾寒绿。鹧鸪深夜啼一声，月明思杀人如玉。
猗兰操
作者：魏称
朝代：明
体裁：四言诗

驾言遑遑，云胡以宿。彼兰者何，猗猗空谷。维兰之芬，维兰之德。薄言尔采，宁不尔谷。行道迟迟，我心伤悲。庶无内疚，天其靡夷。
百舌吟
作者：魏称
朝代：明
体裁：古风

晨星晱晱残月低，众禽尚睡鸦未啼。树头春鸟独何事，饶舌能令听者迷。间关宛转百般巧，乍听仍续声不了。鹦鹉能言岂及繁，鸧鹒有韵无如巧。飞来屋角自在鸣，向人媚语殊多情。楚国祸缘靳尚产，秦王心与张仪倾。欲诉化工除此禽，此禽得时谗变音。谮愬不行主明哲，尧庭舜陛鸾凤吟。
禽言六首·其一
作者：魏称
朝代：明
体裁：古风

提胡卢，沽酒饮，碧草如茵花似锦。及时须作欢，作劝不可甚。人生那得长高枕。
禽言六首·其三
作者：魏称
朝代：明
体裁：古风

麦熟幸，疗人饥。婆饼焦，鸟吟为忆山西。婆饼焦，饥骨枕藉于途。婆饼焦，婆化山头不归。婆饼焦，声声怨著伊谁。婆饼焦。
禽言六首·其二
作者：魏称
朝代：明
体裁：古风

摘桑看火，莫为蚕忙致蚕祸。出门采叶焙笼焚，一霎延烧家业堕。摘桑看火。
禽言六首·其五
作者：魏称
朝代：明
体裁：古风

得过且得过，食尽毛衣更寒饿。朔云乍敛日斜明，窃得微暄聊自负。得过且得过，羞杀当时锦羽飞，骄语曾将鸾凤欺。
禽言六首·其六
作者：魏称
朝代：明
体裁：古风

泥滑滑，春雨多。途中人，行为何。家有急，冒雨行。汝莫恨，啼禽声。
禽言六首·其四
作者：魏称
朝代：明
体裁：古风

脱却破裤，脱却破裤，破裤系身谁不恶。加税青黄不接时，杼轴卖空谁织布。
秋日西庄
作者：魏称
朝代：明
体裁：六言诗

平林旭日樵径，独对凉风钓台。鸥鸟烟飞水啄，槿花暮落朝开。
竹枝词四首
作者：魏称
朝代：明

绿竹绕江江水流，朝朝暮暮只如秋。不知世有炎凉意，好鸟幽栖在上头。几处行船几处商，瞿塘如马险难当。船行可避瞿塘险，最险人心不可防。鵁鶄对对恋蒲茸，郎去家门不记侬。野李野桃零落尽，上滩莫遇石尤风。好花到处引商船，月子三回缺又圆。郎逐水流常不返，侬如百丈为郎牵。
竹枝词四首·其一
作者：魏称
朝代：明
体裁：词

绿竹绕江江水流，朝朝暮暮只如秋。不知世有炎凉意，好鸟幽栖在上头。
竹枝词四首·其三
作者：魏称
朝代：明
体裁：词

鵁鶄对对恋蒲茸，郎去家门不记侬。野李野桃零落尽，上滩莫遇石尤风。
竹枝词四首·其二
作者：魏称
朝代：明
体裁：词

几处行船几处商，瞿塘如马险难当。船行可避瞿塘险，最险人心不可防。
竹枝词四首·其四
作者：魏称
朝代：明
体裁：词

好花到处引商船，月子三回缺又圆。郎逐水流常不返，侬如百丈为郎牵。
虫言二首
作者：魏称
朝代：明

织织织，夜长机杼须勤力。舅姑非帛不成暖，秋寒莫怪虫声逼。织织织。秋了秋了，蒲柳西风，可比前日好。流光疾似梭，罕有百年老。贪财害物终日愁，子孙未必能相保。秋了秋了，为乐须及早。
虫言二首·其一
作者：魏称
朝代：明
体裁：古风

织织织，夜长机杼须勤力。舅姑非帛不成暖，秋寒莫怪虫声逼。织织织。
虫言二首·其二
作者：魏称
朝代：明
体裁：古风

秋了秋了，蒲柳西风，可比前日好。流光疾似梭，罕有百年老。贪财害物终日愁，子孙未必能相保。秋了秋了，为乐须及早。
赋得官亭分袂送别
作者：魏称
朝代：明
体裁：古风

朝送客，送客官亭上。别酒愁半酣，劳歌惨三唱。榜人亭下报潮生，秋风分袂难为情。合襟何日叙长别，拂袖今朝成远行。苦欲去，无计挽衣留客住。数声断雁倚阑干，烟水孤帆渺何处。